c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
29 Wathi uDavide ukumkani kulo lonke ibandla:+ “USolomon unyana wam, onyuliweyo nguThixo,+ uselula+ yaye ubuthathaka, kodwa umsebenzi mkhulu; kuba inqaba le asiyamntu,+ kodwa yekaYehova uThixo.
2 Ngamandla am onke+ ndiyilungiselele+ indlu kaThixo wam igolide+ yomsebenzi wegolide, nesilivere yomsebenzi wesilivere, nobhedu lomsebenzi wobhedu, nentsimbi+ yomsebenzi wentsimbi, namaplanga omsebenzi wamaplanga;+ neanikis+ yamatye, amelwe afakwe kudaka oluqinileyo, neengqalutye, nawo onke amatye axabisekileyo, namatye ealabhasta amaninzi kakhulu.
3 Yaye ekubeni ndikholiswa+ yindlu yoThixo wam,+ ndinenqobo yegolide nesilivere; ndinikela ngayo endlwini kaThixo wam nangaphezu kwako konke endikulungiselele indlu engcwele:+
4 iitalente zegolide ezingamawaka amathathu egolide yakwaOfire,+ namawaka asixhenxe eetalente zesilivere esulungekileyo, yokutyabeka iindonga zezindlu;
5 igolide yomsebenzi wegolide, nesilivere yomsebenzi wesilivere nawo wonke umsebenzi wesandla seengcibi. Yaye ngubani okhoyo ozinikela ngokuzithandela ukuba azalise namhlanje isandla sakhe ngesipho sikaYehova?”+
6 Iinkosana+ zezindlu zooyise+ neenkosana+ zezizwe zikaSirayeli neentloko zamawaka+ nezamakhulu+ neentloko zomsebenzi+ kakumkani zanikela ngokuzithandela.
7 Banikela kwinkonzo yendlu yoTHIXO oyinyaniso igolide exabisa amawaka amahlanu eetalente neshumi lamawaka edarike nesilivere exabisa ishumi lamawaka eetalente nobhedu oluxabisa ishumi elinesibhozo lamawaka eetalente nentsimbi exabisa ikhulu lamawaka eetalente.+
8 Abo ke kwafunyanwa kubo amatye anqabileyo bawanikela ebuncwaneni bendlu kaYehova phantsi kolawulo lukaYehiyele+ umGershon.+
9 Yaye abantu babanemihlali ngokwenza umnikelo wokuzithandela kuYehova;+ kwanoDavide ukumkani waba nemihlali, wavuya kakhulu.+
10 Ngenxa yoko uDavide wambonga+ uYehova phambi kwamehlo alo lonke ibandla+ waza wathi uDavide: “Mawubongwe wena,+ Yehova THIXO kaSirayeli+ ubawo wethu, ukususela kwixesha elingenammiselo ukusa kwixesha elingenammiselo.
11 Bobakho, Yehova, ubukhulu+ namandla+ nobuhle+ nokubalasela+ nesidima;+ kuba yonk’ into esemazulwini nesemhlabeni yeyakho.+ Bobakho ubukumkani,+ Yehova, Wena uphakamileyo njengentloko yezinto zonke.+
12 Ubutyebi+ nozuko+ zikho ngenxa yakho, yaye ulawula+ yonk’ into; esandleni sakho kukho amandla+ nokomelela,+ yaye esandleni sakho kukho amandla okwenza mkhulu+ nokunika amandla zonke izinto.+
13 Ke kaloku, Thixo wethu, siyakubulela,+ silidumisa+ igama lakho elihle.+
14 “Kanti, ndingubani na mna+ yaye bangoobani na abantu bam, ukuba side sibe namandla okwenza iminikelo yokuzithandela elolu hlobo kuwe?+ Kuba yonk’ into ivela kuwe,+ sikunike esikuthabathe esandleni sakho.
15 Kuba singabaphambukeli phambi kwakho nabafiki+ kanye njengookhokho bethu. Injengomthunzi imihla yethu phezu kwehlabathi+ yaye alikho ithemba.
16 Owu Yehova Thixo wethu, yonke le ntabalala siyilungiselela ukulakhela indlu igama lakho elingcwele, ivela esandleni sakho, yaye yeyakho.+
17 Ndazi kakuhle, Thixo wam, ukuba ungumgocagoci wentliziyo,+ nokuba ukholiswa kokuthe tye.+ Ke mna, ngentliziyo ethe tye ndizinikele zonke ezi zinto ngokuzithandela, ndinandipha ukubona abantu bakho abakhoyo apha besenza iminikelo yokuzithandela kuwe.
18 Owu Yehova THIXO ka-Abraham, uIsake noSirayeli ookhokho bethu,+ kugcine oku ukusa kwixesha elingenammiselo njengotyekelo lweengcamango zentliziyo yabantu bakho,+ uze walathise intliziyo yabo kuwe.+
19 Yaye unike uSolomon unyana wam intliziyo epheleleyo+ ukuba agcine imiyalelo yakho,+ izingqino zakho+ nemimiselo yakho,+ nokwenza yonk’ into, aze akhe inqaba+ endiyilungiseleleyo.”+
20 Waza uDavide waqhubeka wathi kulo lonke ibandla:+ “Khanibonge,+ uYehova uThixo wenu.” Yaye lonke ibandla lambonga+ uYehova uTHIXO wookhokho balo laza laqubuda+ kuYehova nakukumkani.
21 Labingelela imibingelelo+ kuYehova, iminikelo etshiswayo+ kuYehova imihla ilandelelana, amathole eenkomo aziinkunzi aliwaka, neenkunzi zeegusha eziliwaka, neenkunzi zeemvana eziliwaka neminikelo yazo ethululwayo,+ neminikelo emininzi ngenxa kaSirayeli wonke.+
22 Yaye laqhubeka lisidla lisela phambi koYehova ngaloo mhla linemihlali kakhulu;+ uSolomon unyana kaDavide bamenza ukumkani+ isihlandlo sesibini waza wathanjiswa phambi koYehova njengenkokeli+ noTsadoki+ njengombingeleli.
23 USolomon wahlala etroneni kaYehova+ njengokumkani esikhundleni sikaDavide uyise, wanempumelelo kuso,+ yaye onke amaSirayeli ayemthobela.
24 Ke zonke iinkosana+ namadoda anamandla+ kwanabo bonke oonyana bakaKumkani uDavide,+ bazithoba kuSolomon ukumkani.
25 Waza uYehova waqhubeka emenza mkhulu ngokugqwesileyo+ uSolomon emehlweni kaSirayeli wonke, wamnika isidima sobukhosi esidlula bonke ookumkani ababengaphambi kwakhe kwaSirayeli.+
26 Ke yena uDavide unyana kaYese, walawula phezu koSirayeli wonke;+
27 imihla awalawula ngayo kwaSirayeli yaba yiminyaka engamashumi amane.+ EHebron walawula iminyaka esixhenxe,+ kwaye eYerusalem walawula iminyaka engamashumi amathathu anesithathu.+
28 Yaye wafa aluphele,+ anelisekile, enobutyebi+ nozuko;+ yaye uSolomon unyana wakhe walawula esikhundleni sakhe.+
29 Ke yona imicimbi kaDavide ukumkani, eyokuqala neyokugqibela, ibhaliwe ngamazwi kaSamuweli imboni+ nangamazwi kaNatan+ umprofeti emazwini kaGadi+ imboni,
30 kunye nabo bonke ubukumkani bakhe namandla akhe namaxesha+ akhe awadlula kuwo noSirayeli nezikumkani zonke zamazwe.+
Yithumele
Yithumele
1 Kronike 29
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=29&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D29%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
EDOMINICAN REPUBLIC
“Siya Kubazi Ngeny’ Imini”
“Siya Kubazi Ngeny’ Imini”
Malunga no-1935, kumaphandle aseCibao Valley, uPablo González waqalisa ukufunda iBhayibhile. Kangangethutyana wakhe wanxulumana neqela lamaProtestanti, kodwa walishiya kuba wafumanisa ukuba indlela elenza ngayo izinto ayiyo le ayifunde eZibhalweni. Ngoko ke, waqhubeka ezifundela iLizwi likaThixo yaye waqalisa nokuxelela abanye ngezinto awayezifunda. Waqala ngokuxelela abantu bakowabo nabamelwane waza kamva waxelela nabanye esixekweni. Wathengisa ifama yakhe neenkomo zakhe ukuze abe nemali yokuya kushumayela kwezinye iindawo.
Ngo-1942, uPablo wayesele etyelela iintsapho eziyi-200 kwimimandla ekufuphi yaye eqhuba neentlanganiso nangona wayengazange wadibana namaNgqina kaYehova. Wayebongoza abantu ukuba bafunde iBhayibhile yaye baziphile izinto abazifundayo. Abaninzi baziva izinto awayezithetha baza bayeka ukutshaya, namadoda ayeka ukuba nabafazi abaninzi.
Omnye wabantu abasiphulaphulayo isigidimi seBhayibhile awayethetha ngaso uPablo, nguCeleste Rosario. Ukhumbula oku: “Xa ndandineminyaka eyi-17, umzala kamama, uNegro Jiménez, wayekwiqela elalikhokelwa nguPablo González. Wayesoloko efika ekhaya aze asifundise iZibhalo. Yaba zezo Zibhalo ezabangela ukuba ndiyishiye iCawa yamaKatolika. Ecaweni sasifundelwa isiLatini esasingasazi nokusazi. Kungekudala emva koko, kwafika uPablo González waza wasikhuthaza. Wathi: ‘Asikho phantsi kwayo nayiphi icawa eyaziwayo, kodwa sinabazalwana abasehlabathini. Asikabazi ukuba ngoobani nokuba bazibiza njani, kodwa siya kubazi ngeny’ imini.’”
UPablo waseka amaqela abafundi beBhayibhile eLos Cacaos Salcedo, eMonte Adentro, eSalcedo, naseVilla Tenares. Ngo-1948, xa wayemise ngebhasi eSantiago, wabona amaNgqina eshumayela esitratweni, aza amnika iMboniselo. Ngesinye isihlandlo wadibana nodade owamnika iincwadi ezimbini waza wammemela eSikhumbuzweni sokufa kukaKristu esasiza kuba seSantiago. Wakuthanda kakhulu oko wakuva eSikhumbuzweni waza wazixelela ukuba ude wayifumana inyaniso yaye abo babelapho ngabo wayenethemba lokuba uya kubazi ngeny’ imini.
Abathunywa bevangeli batyelela abantu ababefundelwa nguPablo. Kwenye yeendawo ababehlangisana kuzo ooPablo, bafika belindwe ngomdla ngabantu abayi-27. Abanye babo bantu babehambe iikhilomitha eziyi-25 ngezikaTshiwo; abanye behambe iikhilomitha eziyi-50 ngamahashe! Kwenye indawo kwakukho abayi-78, kwaza kwenye baba yi-69.
UPablo wanika aba bavakalisi bangabathunywa bevangeli amagama abantu abayi-150 abanomdla. Abo bantu bathobekileyo nabathanda uThixo babesele befunda iBhayibhile yaye bephila ngemigaqo yayo. Eyona nto babeyifuna yayiyintlangano nolwalathiso. UCeleste ukhumbula oku: “Abathunywa bevangeli basityelela, saza saba nentlanganiso. Kwalungiselelwa ubhaptizo. Ekhaya ndaba ngowokuqala ukubhaptizwa. Kwalandela umama, uFidelia Jiménez, nodadewethu uCarmen.”
Indibano yesiphaluka yokuqala eDominican Republic, eyayibanjelwe eSantiago ngoSeptemba 23-25, 1949, yaba nefuthe kumsebenzi wokushumayela. Kweza abantu abaninzi ababeyifuna aph’ inyaniso, yaye ababekho kwintetho yesidlangalala eyayingeCawa baba yi-260 kwaza kwabhaptizwa abayi-28. Loo ndibano yeentsuku ezintathu yenza abaninzi abasandul’ ukungena enyanisweni baqiniseka ukuba le yintlangano esetyenziswa nguThixo ukuze aphumeze ukuthanda kwakhe.


text:
ISAHLUKO SESHUMI ELINESITHATHU
Wafunda Kwiimpazamo Zakhe
1, 2. (a) Yiyiphi imeko awazifaka kuyo uYona noomatiloshe ababekhwele enqanaweni? (b) Linokusinceda njani ibali likaYona?
UYONA wayenqwenela ukuthulisa ezo zandi zazisitsho kabuhlungu. Yayingengomoya nje omkhulu, owawubhudla loo nqanawa; okanye amaza amakhulu, awayebetha amaplanga ayo. Oomatiloshe bayo, umphathi wayo neqela lakhe ababengekude kuyaphi kuYona, babengxola bexhalabile, njengoko babezama ukuyibheqa loo nqanawa. UYona wayevakalelwa kukuba onke loo madoda ayeza kubhubha
2 Yintoni eyamenza wakobo bugxwayiba? Wenza iimpazamo ezinkulu kwindlela awayeqhubana ngayo noThixo wakhe, uYehova. Wenza ntoni? Ngaba izinto zazingenakuba salunga? Iimpendulo zale mibuzo zinokusifundisa izinto ezininzi. Ngokomzekelo, ibali likaYona liyasinceda sibone ukuba kwanabo banokholo lokwenyaniso banokuzenza iimpazamo
Umprofeti WaseGalili
3-5. (a) Yintoni edla ngokuthi qatha kuqala ebantwini xa becinga ngoYona? (b) Yintoni esiyaziyo ngemvelaphi kaYona? (Funda nombhalo osemazantsi.) (c) Kutheni usenokuba wawungelulanga umsebenzi kaYona wokuprofeta?
3 Xa abantu becinga ngoYona, basoloko becinga ngeempawu zakhe ezimbi, ezinjengokungathobeli kwakhe nokuba nenkani. Zininzi izinto esinokuzifunda ngaye. Khumbula ukuba uYona wayekhethiwe ukuba abe ngumprofeti kaYehova uThixo. UYehova wayengenakuze amnike isabelo esibaluleke ngolo hlobo ukuba wayengathembekanga okanye engelolungisa.
UYona wayengenampawu zimbi kuphela
4 IBhayibhile isixelela okuthile ngemvelaphi kaYona. (Funda eyesi-2 yeziKumkani 14:25.) Wayesuka eGati-hefere, eyayimalunga neekhilomitha ezine ukusuka eNazarete, idolophu awayeza kukhulela kuyo uYesu Kristu kwiinkulungwane ezisibhozo kamva. * UYona wayengumprofeti ngexesha lolawulo lukaKumkani uYerobhoham II wezizwe ezilishumi zobukumkani bakwaSirayeli. Lalisele lidlule ixesha awayephila ngalo uEliya; ilandela lakhe uElisha wafa ngexesha lokulawula kukayise kaYerobhoham. Nangona uYehova wasebenzisa loo madoda ukuze alusiphule neengcambu unqulo lukaBhahali, uSirayeli wayebuyela kulo kwakhona. Ngoku ilizwe lalilawulwa ngukumkani ‘owaqhubeka esenza oko kubi emehlweni kaYehova.’ (2 Kum. 14:24) Imele ukuba yayingelulanga inkonzo kaYona okanye yayingekho mnandi. Sekunjalo, wasenza ngokuthembeka esi sabelo.
5 Noko ke, ngenye imini ubomi bukaYona batshintsha ngesiquphe. Wafumana isabelo esivela kuYehova esasinzima kakhulu. UYehova wayefuna enze ntoni?
“Sukuma, Uye ENineve”
6. UYehova wamnika siphi isabelo uYona, ibe kutheni simel’ ukuba sasilucelomngeni?
6 UYehova wathi kuYona: “Sukuma, uye eNineve isixeko esikhulu, uze ubhengeze nxamnye nayo ukuba ububi babo bunyuke beza kufika phambi kwam.” (Yona 1:2) Akukho nzima ukubona isizathu sokuba esi sabelo sibe lucelomngeni. INineve yayimalunga neekhilomitha ezingama-800 ngasempuma, yaye ukuya khona kwakunokuthabatha malunga nenyanga xa uhamba ngeenyawo. Noko ke, ukuya apho yayiyeyona nto ilula kweso sabelo. ENineve, uYona wayeza kubhengeza isigidimi somgwebo kaYehova kuma-Asiriya, awayedume ngogonyamelo. Xa abantu bakaThixo bengazange banikele ngqalelo kwisilumkiso sikaYona, yintoni awayenokuyilindela kubahedeni? Wayenokuphumelela njani umkhonzi omnye kaYehova eNineve, eyayibizwa ngokuba ‘sisixeko sophalazo-gazi’?
7, 8. (a) Wayezimisele kangakanani uYona ukubaleka isabelo awayesinikwe nguYehova? (b) Kutheni singamele sikhawuleze sigqibe kwelokuba uYona wayeligwala?
7 Mhlawumbi yayikhe yathi qatha nakuYona into enjalo. Kodwa ke asazi. Ekuphela kwento esiyaziyo kukuba wabaleka. UYehova wayemyalele ukuba aye empuma; kodwa uYona waya entshona, kude kakhulu. Waya ezibukweni, kwidolophu ebizwa ngokuba yiYopa, apho wafumana inqanawa eya eTarshishe. Bambi abaphengululi bathi iTarshishe yayiseSpeyin. Ukuba kunjalo, uYona wayesiya kwindawo eyayimalunga neekhilomitha ezingama-3 500 ukusuka eNineve. Uhambo lomgama ongako oluya esiphelweni soLwandle Olukhulu lwalunokuthabatha ixesha elingangonyaka. UYona wayezimisele ngokwenene ukusibaleka eso sabelo wayesinikwe nguYehova.
8 Ngaba oku kuthetha ukuba simele sigqibe kwelokuba uYona wayeligwala? Masingakhawulezi sitsho. Njengoko siza kubona, wayeyindoda ekhaliphileyo. Kodwa ke njengathi sonke, uYona wayengumntu ongafezekanga, owayeneempazamo. (INdu. 51:5) Ngubani kuthi ongazange akhe oyike?
9. Sinokuvakalelwa njani ngamany’ amaxesha ngesabelo esivela kuYehova, yaye ngawaphi amazwi ayinyani esimele siwakhumbule?
9 Maxa wambi kusenokubonakala ngathi uThixo ufuna senze eyona nto inzima, mhlawumbi ebonakala ingenakwenzeka. Sisenokufumanisa kulucelomngeni ukushumayela iindaba ezilungileyo zoBukumkani bukaThixo, njengokuba kufuneka enjenjalo amaKristu. (Mat. 24:14) Siyakhawuleza ukuwalibala amazwi kaYesu athi: “Kuba zonke izinto zinokwenzeka kuThixo.” (Mar. 10:27) Ukuba sikhe siyilibale loo nyaniso ngamanye amaxesha, mhlawumbi sinokubuqonda ubunzima awayekubo uYona. Noko ke, kwaphumela entwenini ukusaba kukaYona?
UYehova Uyamqeqesha Umprofeti Wakhe Ophambukayo
10, 11. (a) Wayenethemba lantoni uYona njengoko inqanawa yayinduluka? (b) Kwenzeka ntoni kwinqanawa nabo babekhwele kuyo?
10 Sinokuba nomfanekiso-ngqondweni kaYona ezama ukuzifihla phakathi komthwalo owawukuloo nqanawa ekusenokwenzeka ukuba yayiyeyamaFenike. Wayebabukele oomatiloshe njengoko babemaxhaphetshu befuna inqanawa yabo iphume ezibukweni. Njengokuba inqanawa yayisiya kusithela, uYona wayecinga ukuba usindile kuloo ngozi wayeyoyika. Kodwa ngequbuliso imozulu yatshintsha.
11 Imimoya ebhudla ngamandla yaluphehluzelisa ulwandle, amaza ayenokwenzakalisa kwaneenqanawa ezisetyenziswa kule mihla yethu. Kwathabatha ixesha elide kangakanani ngaloo nqanawa yenziwe ngamaplanga encinane nebuthathaka, ukogqunywa ngamaza olwandle anamandla? Ngaba uYona wayekwazi oko wabhala ngako kamva
12. (a) Kutheni singamele sikhawuleze simgwebe uYona ngokulala kwakhe kweso saqhwithi? (Funda nombhalo osemazantsi.) (b) UYehova wawubhenca njani unobangela wale ngxaki?
12 Ekubeni wayeqonda ukuba akanakuze akwazi ukunceda, uYona waya emazantsi enqanawa waza wafumana indawo yokungqengqa. Apho wafika walala yoyi. * Umbheqi wathi akumbona uYona, wamvusa waza wambongoza ukuba athandaze kuthixo wakhe, njengabanye abantu. Baqonda oomatiloshe ukuba esi saqhwithi sibangelwa ngamandla angaphezu kwawendalo, baphosa amaqashiso ukuze babone ukuba yayingubani owayebangela loo nkathazo phakathi kwabo. UYona umele ukuba waba novalo njengoko kwakubonakala ngathi la maqashiso aza kumntama. Akuzange kube kudala yazicacela inyaniso. Olu qhwithela lwalubangelwa nguYehova, waza wabangela ukuba amaqashiso aphume nendoda enye
13. (a) UYona wabaxelela ntoni oomatiloshe? (b) UYona wababongoza ukuba benze ntoni oomatiloshe, yaye ngoba?
13 UYona wabaxelela yonke into abo matiloshe. Wayengumkhonzi kaThixo usomandla, uYehova. Wayebaleka loo Thixo ibe wayemonile, yiyo loo nto babekule ngxaki. La madoda agubha kukoyika; noYona wayeyibona loo nto. Bambuza ukuba benze ntoni na kuye ukuze basindise ubomi babo naloo nqanawa. Wathini? Mhlawumbi uYona wayesoyika xa ecinga ukuba uza kurhaxwa ngaloo manzi olwandle abandayo. Kodwa wayengathini ukuvuma ukuba loo madoda afe ekubeni esazi ukuba wayenokuwasindisa? Wathi kuwo: “Ndiphakamiseni nindiphose elwandle, yaye ulwandle luya kunizolela; ngenxa yokuba ndiyazi ukuba kungenxa yam le nto kukho esi sivuthuvuthu.”
14, 15.(a) Sinokuluxelisa njani ukholo lukaYona? (b) Oomatiloshe basabela njani kwisicelo sikaYona?
14 Alikho igwala elingathetha ngale ndlela, akunjalo? Kumele ukuba kwamvuyisa uYehova ukubona inkalipho kaYona, umoya wokuzincama ngexesha elalinzima ngolo hlobo. Apha silubona kakuhle ukholo lukaYona. Nathi sinokuluxelisa namhlanje ngokubeka izilangazelelo zabanye abantu kuqala kunezethu. (Yoh. 13:34, 35) Xa sibona umntu esengxakini, enoba yeyokwenyama, yeyeemvakalelo okanye yeyokomoya, ngaba siyalunikela uncedo? Siyamkholisa uYehova xa sisenjenjalo!
15 Nababheqi bamele ukuba bachukumiseka, kuba ekuqaleni babengafuni ukumphosa elwandle! Kunoko, benza konke okusemandleni bezama ukuya elunxwemeni, kodwa abazange bakwazi. Uqhwithela lwathabatha unyawo. Ekugqibeleni babona ukuba akukho ndlela yimbi. Babiza uThixo kaYona, uYehova, ukuba abenzele inceba, bamphakamisa baza bamphosa elwandle.
UYona Wenzelwa Inceba Aze Ahlangulwe
16, 17. Chaza into eyenzeka kuYona xa waphoselwa elwandle. (Bona nemifanekiso.)
16 UYona waphoswa kulwandle olulwayo. Mhlawumbi wazama ukuqubha, kwathi kusenjalo wabona inqanawa iya isithela. Kodwa amaza anamandla amgqumelela. Watshona kuloo manzi ephelelwe lithemba.
17 Kamva uYona wachaza indlela awayevakalelwa ngayo ngeli xesha. Imele ukuba ingqondo yakhe yayithath’ ibeka. Wayebuhlungu ecinga ukuba akasoze aphinde ayibone itempile entle kaYehova yaseYerusalem. Wayeqonda ukuba uza kwehlela enzonzobileni yolwandle, enyeleni yentaba, apho wayeza kuthandelwa zizityalo zaselwandle. Kuyabonakala ukuba eli yayiza kuba lingcwaba lakhe.
18, 19. Yintoni eyenzeka kuYona ezinzulwini zolwandle, sisiphi isilwanyana eseza kuye, yaye yayibangelwa ngubani yonke le nto? (Funda nombhalo osemazantsi.)
18 Yintoni eyenzekayo? Kukho into eyayisiza ngakuye—isithinzi sento enkulu. Yasondela kuye ngokukhawuleza. Yavula umlomo wayo omkhulu yaza yamginya!
19 Umele ukuba wayecinga ukuba esi sisiphelo sobomi bakhe. Kodwa kukho into eyayimdida. Wayesaphila! Wayengatyumkanga, engetyiswanga sesi silwanyana ibe engafuthaniselekanga. Wayesaphila, nangona kwakufanele ukuba ufe ngoko nangoko. UYona wayemangalisiwe. Ngokungathandabuzekiyo yayinguThixo wakhe, uYehova ‘owamisela intlanzi enkulu ukuba imginye.’ *
20. Yintoni esinokuyifunda ngoYona ngomthandazo awawenza ngoxa wayeginywe yintlanzi?
20 Yadlula imizuzu yade yaba ziiyure. Elapho kuloo nzonzobila, uYona wacinga nzulu waza wathandaza kuYehova uThixo. Umthandazo wakhe obhalwe kwisahluko sesibini sencwadi kaYona, usifundisa lukhulu. Kuyabonakala ukuba uYona wayezazi kakuhle iZibhalo, kuba usoloko ebhekisela kwiiNdumiso. Kwakhona ubonisa uphawu oluhle lokuba nombulelo. UYona waqukumbela ngokuthi: “Ke mna, ndiza kukubingelela ngelizwi lombulelo. Oko ndikubhambathisileyo, ndiza kukufezekisa. LolukaYehova usindiso.”
21. Yintoni awayifundayo uYona ngosindiso, ibe sisiphi isifundo esimele singasilibali?
21 Apho, kwindawo obungenakuyicingela
22, 23. (a) Umbulelo awayenawo uYona wavavanywa njani? (b) Yintoni esinokuyifunda kuYona ngeempazamo esizenzayo?
22 Kuthekani ngoYona? Ngaba wafunda ukuba nombulelo kuYehova ngokumthobela? Wafunda. Emva kweentsuku nobusuku obuthathu, intlanzi “yamhlanzela emhlabeni owomileyo uYona.” (Yona 2:10) Khawufan’ ucinge
23 UYona akazange athandabuze. Siyafunda: “Waza uYona wasukuma waya eNineve ngokwelizwi likaYehova.” (Yona 3:3) Ewe, wathobela. Kucacile ukuba wafunda kwiimpazamo zakhe. Nakule inkalo kufuneka sixelise ukholo lukaYona. Sonke siyona, sonke siyazenza iimpazamo. (Roma 3:23) Kodwa ngaba siyanikezela, okanye ngaba siyafunda kwiimpazamo zethu size sibuyele kwikhondo lokuthobela uThixo?
24, 25. (a) Nguwuphi umvuzo owafunyanwa nguYona esaphila? (b) Nguwuphi umvuzo aseza kuwufumana uYona kwixa elizayo?
24 Ngaba uYehova wamvuza uYona ngokuthobela kwakhe? Ewe wamvuza. Kuyabonakala ukuba uYona wafumanisa ukuba abo babheqi baye basinda. Uqhwithela lwadamba ngoko nangoko emva kokuba uYona eye wazincama, abo babheqi “bamoyika kakhulu uYehova” babingelela kuye kunokuba babingelele koothixo babo bobuxoki.
25 Owona mvuzo mkhulu wafika kamva. UYesu wasebenzisa umzekelo kaYona esesiswini sentlanzi enkulu njengesiprofeto esasifuzisela ixesha awayeza kulichitha esengcwabeni okanye eShiyol. (Funda uMateyu 12:38-40.) Umele ukuba uza kuvuya gqitha uYona xa esiva ngesi siganeko xa evuselwa ebomini kwakhona emhlabeni. (Yoh. 5:28, 29) Nawe, uYehova ufuna ukukusikelela. NjengoYona, ngaba uza kufunda kwiimpazamo zakho uze ubonise umoya wokuthobeka nokuzincama?
^ isiqe. 4 Ukuvela kukaYona kwidolophu yaseGalili kuyinto ephawulekayo kuba, xa bebhekisela kuYesu abaFarisi abanekratshi bathi: “Phengulula uze ubone ukuba akukho mprofeti uza kuveliswa eGalili.” (Yoh. 7:52) Abaguquleli abaninzi nabaphengululi bathi abaFarisi babethetha ukuba akakho umprofeti owakhe wavela eGalili. Ukuba kunjalo, loo madoda ayetyeshela imbali neziprofeto.
^ isiqe. 12 ISeptuagint icacisa indlela awayelele ngayo uYona ngokuchaza ukuba wayerhona. Noko ke, ngaphambi kokuba sigwebe uYona ngokuthi ukulala kwakhe kwakubonisa ukungakhathali, kufuneka sikhumbule ukuba maxa wambi xa abantu bedimazekile babiwa bubuthongo. Kwiiyure zokugqibela zikaYesu kumyezo waseGetsemane, uPetros, uYakobi noYohane ‘bozela ngenxa yentlungu.’
^ isiqe. 19 Xa liguqulelwa kwisiGrike igama lesiHebhere elithi “intlanzi” lithetha “isilo saselwandle” okanye “intlanzi enkulu.” Nangona ingekho indlela yokwazi ukuba sisiphi esi silwanyana saselwandle, kuye kwafunyaniswa ukuba kukho ukrebe onokumginya umntu opheleleyo kulwandle lweMeditera. Bakho ookrebe abakhulu ngaphezu kwaba nakwezinye iindawo, omnye ukrebe umalunga neemitha ezili-15 ubude


text:
‘Oku Koba Sisikhumbuzo Kuni’
‘Oku Koba Sisikhumbuzo Kuni’
“Olu suku loba sisikhumbuzo kuni, yaye nimele nilubhiyozele njengomthendeleko kuYehova.”—EKS. 12:14.
1, 2. Luluphi usuku amele abe nomdla kulo amaKristu, ibe kutheni?
XA UCINGA ngemihla yokukhumbula iziganeko, nguwuphi okhawuleza uthi qatha engqondweni? Umntu otshatileyo usenokuthi: “Lusuku lomtshato wam.” Abanye basenokucinga ngomhla obalulekileyo nobhiyozelwa ngabantu abaninzi, njengokukhululeka kwelizwe labo. Kodwa ngaba ubusazi ukuba kukho usuku obelubhiyozelwa sisizwe sonke iminyaka engaphezu kwe-3 500?
2 Olu suku yiPasika. Lusuku lokubhiyozela ukukhululeka kwamaSirayeli kubukhoboka baseYiputa. Lumele lubaluleke nakuwe. Ngoba? Kaloku luchaphazela ubomi bakho ngeendlela ezibalulekileyo. Kodwa usenokuthi, ‘NdingumKristu nje mna, ndingena phi kwiPasika yamaYuda? Kutheni ndimele ndibe nomdla kuyo?’ Impendulo ikula mazwi abangel’ umdla athi: “UKristu ipasika yethu ubingelelwe.” (1 Kor. 5:7) Ukuze siqonde indlela ebaluleke ngayo le nyaniso, simele siqale sazi ngePasika yamaYuda size siqonde ukuba idibana njani nomyalelo oya kumaKristu onke.
KWAKUTHENI UKUZE KUBEKHO IPASIKA?
3, 4. Yintoni eyenzekayo ngaphambi kwePasika yokuqala?
3 Zizigidi ngezigidi abantu abangengomaYuda ehlabathini lonke abayaziyo imvelaphi yePasika. Bambi baye bazifundela ngayo kwincwadi yeBhayibhile iEksodus, abanye beva kubaliswa ngayo okanye babukela imuvi ethetha ngayo.
4 Emva kokuba amaSirayeli echithe iminyaka engamakhoboka eYiputa, uYehova wathumela uMoses nomntakwabo, uAron, kuFaro ukuba akhulule abantu Bakhe. Ngenxa yekratshi, loo mlawuli waseYiputa wala ukuwakhulula amaSirayeli, waza ke uYehova wabetha elo lizwe ngothotho lwezibetho. Ekugqibeleni, uThixo wazisa isibetho seshumi, esabulala amazibulo aseYiputa, saza sanyanzela uFaro ukuba agob’ uphondo.—Eks. 1:11; 3:9, 10; 5:1, 2; 11:1, 5.
5. Yintoni ayemele ayenze amaSirayeli ngaphambi kokuba akhululwe? (Jonga umfanekiso osekuqaleni.)
5 Ayemele enze ntoni amaSirayeli ngaphambi kokuba akhululwe? Kwakusentwasahlobo ngo-1513 B.C.E., kwinyanga ekuthiwa nguAbhibhi ngesiHebhere, kamva ekwathiwa nguNisan. * UThixo waxelela amaSirayeli ukuba ngomhla weshumi kuloo nyanga, ayemele aqalise ukulungiselela umhla kaNisan 14. Olo suku lwaluqalisa ngorhatya, kuba iintsuku zamaHebhere zaziqalisa ngorhatya ziphele ngorhatya lwemini elandelayo. NgoNisan 14, ntsapho nganye kwakufuneka ixhele imvu (okanye ibhokhwe) eliduna ize itshize ngegazi layo emgubasini nakumphezulu womnyango. (Eks. 12:3-7, 22, 23) Le ntsapho yayimele itye inyama yemvu eyojiweyo kunye nesonka esingenagwele nohlaza. Ingelosi kaThixo yayiza kudlula kwelo lizwe ize ixabele amazibulo aseYiputa, kodwa amaSirayeli athobelayo ayeza kukhuselwa aze emva koko akhululwe.—Eks. 12:8-13, 29-32.
6. Abantu bakaThixo babemele bayijonge njani iPasika?
6 AmaSirayeli ayemele awukhumbule umhla wokukhululwa kwawo eYiputa nakwiminyaka emva koko. UThixo wathi kuwo: “Olu suku loba sisikhumbuzo kuni, yaye nimele nilubhiyozele njengomthendeleko kuYehova kwizizukulwana zenu. Nifanele nilubhiyozele njengommiselo kuse kwixesha elingenammiselo.” Umbhiyozo womhla we-14 wawulandelwa ngumthendeleko weentsuku ezisixhenxe. UNisan 14 yayingowona mhla wePasika, kodwa igama elithi Pasika linokusetyenziswa xa kubhekiselwa kuzo zonke iintsuku ezisibhozo zomthendeleko. (Eks. 12:14-17; Luka 22:1; Yoh. 18:28; 19:14) IPasika yayiphakathi kwemithendeleko emiselweyo okanye iziganeko ezazimele zibhiyozelwe ngamaHebhere ngonyaka.—2 Kron. 8:13.
7. Sisiphi isiganeko esitsha esamiselwa nguYesu ngePasika yokugqibela?
7 UYesu nabapostile bakhe babeyibhiyozela iPasika kuba babengamaYuda, bephantsi koMthetho kaMoses. (Mat. 26:17-19) Kwisihlandlo sokugqibela bekwenza oku, uYesu wamisela isiganeko esitsha ababemele basenze nyaka ngamnye abalandeli bakhe—iSidlo Sangokuhlwa SeNkosi. Kodwa babemele basenze ngaluphi usuku?
ISIDLO SANGOKUHLWA SENKOSI—NGALUPHI USUKU?
8. Nguwuphi umbuzo ophakamayo ngokuphathelele iPasika neSidlo Sangokuhlwa SeNkosi?
8 Ekubeni uYesu wasungula iSidlo Sangokuhlwa SeNkosi emva nje kwePasika yokugqibela, esi siganeko sitsha sasiza kuba ngosuku lwePasika. Noko ke, mhlawumbi uye waqaphela ukuba umhla wePasika yamaYuda oboniswe kwezinye iikhalenda zale mihla wahluka ngosuku okanye ngeentsuku kulowo sikukhumbula ngawo ukufa kukaKristu. Ubangelwa yintoni lo mahluko? Esinye isizathu sisifumana kumyalelo kaThixo owawusiya kumaSirayeli. Emva kokuchaza ukuba ‘indibano yakwaSirayeli iphela imele ixhele’ imvu, wayichazela ukuba imele yenjenjalo nini apha kumhla kaNisan 14.—Funda iEksodus 12:5, 6.
9. Ngokutsho kwe-Eksodus 12:6, yayimele ixhelwe nini imvu yePasika? (Funda ibhokisi ethi “Ngaliphi Ixesha Lemini?”)
9 Incwadi yamaYuda ethi The Pentateuch and Haftorahs ibonisa ukuba iEksodus 12:6 ithi imvu yayimele ixhelwe “phakathi kweengokuhlwa ezimbini.” Nezinye iiBhayibhile zisebenzisa kanye loo mazwi. Ezinye, ezifana neTanakh yamaYuda, ziguqulele eli binzana ngokuthi “ngokuhlwa.” Kanti ezinye zithi “ngorhatya” okanye “ukutshona kwelanga.” Ngoko imvu yayimele ixhelwe emva kokuba ilanga litshonile kodwa kusakhanya, ekuqaleni kukaNisan 14.
10. Ngokutsho kwabathile, yayimele ixhelwe nini imvu, kodwa oko kuphakamisa wuphi umbuzo?
10 Kamva, amanye amaYuda avakalelwa ukuba kwakuya kuthatha iiyure ukuxhela zonke izimvu eziziswa etempileni. Ngoko ayekholelwa ukuba iEksodus 12:6 ibhekisela ekupheleni kukaNisan 14, phakathi kwaxa ilanga laliqalisa ukutshona (emva kwemini) nasekupheleni kosuku ukutshona kwelanga. Kodwa ke, ukuba kunjalo, isidlo sasiza kufunyanwa nini? UNjingalwazi uJonathan Klawans, oyingcali kwimicimbi yamaYuda amandulo, wathi: “Nakuba ukulandelelana kwemihla kungachazwanga ngokuthe ngqo kwiEksodus, usuku olutsha luqalisa ukutshona kwelanga, ngoko umbingelelo wenziwa nge-14, kodwa iPasika nesidlo sayo ziqala nge-15.” Waphinda wathi: “Iincwadi zooRabhi . . . azithethi kwanto ngendlela eyayisenziwa ngayo iSeder [isidlo sePasika] ngaphambi kokutshatyalaliswa kweTempile” ngonyaka ka-70.
11. (a) Ziziphi izinto ezenzekayo kuYesu ngePasika ka-33? (b) Kwakutheni ukuze kuthiwe uNisan 15 ngonyaka ka-33 wawuyiSabatha ‘enkulu’? (Funda umbhalo osemazantsi.)
11 Simele sizibuze ukuba, Yaqhutywa njani iPasika ngonyaka ka-33? Njengokuba wawusondela loo mhla, ‘lowo kwakumele kubingelelwe ngawo ixhoba,’ ngoNisan 13 uKristu wathi kuPetros noYohane: “Hambani niye nisilungiselela ipasika ukuze siyidle.” (Luka 22:7, 8) ‘Ethubeni lafika ilixa’ lesidlo sePasika, emva kokutshona kwelanga xa kuqala uNisan 14, ngengokuhlwa yangoLwesine. UYesu wadla kunye nabapostile bakhe, waza emva koko wamisela iSidlo Sangokuhlwa SeNkosi. (Luka 22:14, 15) Ngobo busuku wabanjwa kwaza kwathethwa ityala lakhe. Wabethelelwa emini ngoNisan 14, ibe wafa kuloo mva kwemini. (Yoh. 19:14) Ngoko ke, ‘UKristu ipasika yethu wabingelelwa’ kwangolo suku lunye lokuxhelwa kwemvana yePasika. (1 Kor. 5:7; 11:23; Mat. 26:2) Njengokuba olo suku lwamaYuda lwalusondela ekupheleni, uYesu wangcwatywa—ngaphambi kokuqalisa kukaNisan 15. *—Lev. 23:5-7; Luka 23:54.
ISIKHUMBUZO ESIBALULEKILEYO KUWE
12, 13. Yintoni eyayidla ngokwenziwa ngabantwana bamaYuda ngePasika?
12 Ngoku makhe sibuyele eYiputa xa kwakusenzeka esi siganeko. UMoses wathi abantu bakaThixo babeza kuyigcina iPasika; benjenjalo de “kuse kwixesha elingenammiselo.” Enye into eyayisenzeka kulo msitho waminyaka le, kukuba abantwana babebuza abazali ngentsingiselo yePasika. (Funda iEksodus 12:24-27; Dut. 6:20-23) Ngenxa yoko, iPasika yayiza kuba “sisikhumbuzo” esibalulekileyo nasebantwaneni.—Eks. 12:14.
13 Ukutyhubela izizukulwana, abazali babeza kufundisa abantwana babo izifundo ezibalulekileyo. Esinye sezo zifundo yayikukuba uYehova unako ukubakhusela abanquli bakhe. Abantwana bafunda ukuba akasosithixo nje, sona singenabuntu. UYehova nguThixo ophilayo obakhathalelayo aze abakhusele abantu bakhe. Oku wakubonisa xa wakhusela amazibulo amaSirayeli “ekuwabetheni kwakhe amaYiputa ngesibetho.” Wawagcina ephila amazibulo amaSirayeli.
14. IPasika inokunceda abazali abangamaKristu babafundise ntoni abantwana babo?
14 Namhlanje akuyomfuneko ukuba abazali abangamaKristu basoloko bechazela abantwana babo ngePasika minyaka le. Noko ke, ngaba uyabafundisa abantwana bakho esi sifundo sibalulekileyo, sokuba uThixo uyabakhusela abantu bakhe? Ngaba bayayibona into yokuba weyisekile ukuba uYehova usenguMkhuseli wokwenene wabantu bakhe? (INdu. 27:11; Isa. 12:2) Ngaba bayonwaba abantwana bakho xa ubafundisa kuba bengavakalelwa kukuba uyabanyanzela? Zama kangangoko unako ukubafundisa ngezi zinto ukuze womeleze ulwalamano lwentsapho yakho noYehova.
15, 16. Ingxelo yePasika naleyo ikwiEksodus inokusinceda sigxinisise ntoni ngoYehova?
15 IPasika ayaneli nje ukusifundisa ukuba uYehova unako ukukhusela abantu bakhe. Sifunda nokuba wabahlangula ‘ngokubakhupha eYiputa.’ Cinga nje ukuba kwakunjani ngeso sihlandlo. Bakhokelwa ngumqulu welifu nowomlilo. Banqumla komile kuLwandle Olubomvu ngoxa babephahlwe ngamanzi macala. Banela nje ukuwela, loo manzi asala ewugubungela umkhosi wamaYiputa. Emva kokuhlangulwa, amaSirayeli adanduluka esithi: “Mandimvumele uYehova . . . Ihashe nomkhweli walo uliphose elwandle. UYa ungamandla am nokomelela kwam, ekubeni elusindiso kum.”—Eks. 13:14, 21, 22; 15:1, 2; INdu. 136:11-15.
16 Ukuba unabantwana, ngaba uyabanceda bamthembe uYehova ukuba unguMhlanguli? Ngaba bayayibona indlela oweyiseke ngayo, kwindlela othetha ngayo nakwizigqibo ozenzayo? Mhlawumbi kuNqulo Lwentsapho unokusebenzisa izifundo esizifumana kwiEksodus isahluko 12-15 ukugxininisa indlela uYehova awabahlangula ngayo abantu bakhe. Ezinye izibhalo onokuzisebenzisa kule nkalo ziZenzo 7:30-36 okanye uDaniyeli 3:16-18, 26-28. Ewe sonke, enoba sibadala okanye siselula, sinokuqiniseka ukuba uYehova usenguye uMhlanguli nanamhlanje. Njengokuba wabahlangulayo abantu bakhe ngemihla kaMoses, uza kusihlangula nathi kwixesha elizayo.—Funda eyoku-1 kwabaseTesalonika 1:9, 10.
OKO SIMELE SIKUKHUMBULE
17, 18. Yintoni esimele siyikhumbule xa sicinga ngegazi elasetyenziswa kwiPasika yokuqala?
17 AmaKristu okwenyaniso akayibhiyozeli iPasika yamaYuda. Umbhiyozo wayo wawuyinxalenye yoMthetho kaMoses, ibe thina asikho phantsi kwaloo Mthetho. (Roma 10:4; Kol. 2:13-16) Kunoko, sigcina isiganeko sokufa koNyana kaThixo. Sekunjalo, zikho iinkalo ezisichaphazelayo kwesi siganeko sasungulwa eYiputa.
18 Igazi lemvu elatshizwa emigubasini nakumphezulu womnyango lalithetha ukusindiswa kobomi. Namhlanje, asibingeleli ngezilwanyana kuThixo nanini na—nkqu nangePasika. Kodwa kukho umbingelelo obhetele onokusindisa ubomi ngonaphakade. Umpostile uPawulos wabhala ‘ngebandla lamazibulo abhaliswe emazulwini.’ AmaKristu athanjisiweyo asindiswa ‘ngegazi lokufefa’ likaYesu. (Heb. 12:23, 24) NamaKristu anethemba lokuphila ngonaphakade emhlabeni axhomekeke kwakweli gazi ukuze asinde. Amele ahlale ekhumbula la mazwi asisiqinisekiso athi: “Ngaye siye sakhululwa ngentlawulelo ngalo igazi lakhe, saxolelwa izigqitho zethu, ngokobutyebi bobubele bakhe obungasifanelanga.”—Efe. 1:7.
19. Indlela ekwakusenziwa ngayo kwimvu exhelelwe iPasika isinceda njani sithembele ngakumbi kwiziprofeto?
19 Xa kwakuxhelwa imvu yesidlo sePasika, amaSirayeli ayengamele aphule naliphi na ithambo layo. (Eks. 12:46; Num. 9:11, 12) Kuthekani ‘ngeMvana kaThixo’ eyazinikelayo yaba yintlawulelo? (Yoh. 1:29) Yabethelelwa kunye nezaphuli-mthetho ezaziyixhage macala omabini. AmaYuda acela kuPilato ukuba amathambo ala madoda abethelelweyo aphulwe. Oku kwakuza kubangela ukuba akhawuleze afe, engekafiki umhla kaNisan 15, owawulusuku lokungqamana kweeSabatha ezimbini. Amajoni ayaphula imilenze yezaphuli-mthetho ezimbini, “kodwa akufika kuYesu, njengoko abonayo ukuba wayesele efile, akayaphulanga imilenze yakhe.” (Yoh. 19:31-34) Oku kwakufana nento eyayisenziwa kwimvu yePasika, ngoko le mvu singathi yaba ‘sisithunzi’ sento eyayiza kwenzeka ngoNisan 14 ka-33. (Heb. 10:1) Ukongezelela koko, indlela ezenzeka ngayo izinto yazalisekisa amazwi akwiNdumiso 34:20, nto leyo emele isenze sithembele ngakumbi kwiziprofeto.
20. Nguwuphi umahluko okhoyo phakathi kwePasika neSidlo Sangokuhlwa SeNkosi?
20 Noko ke, zikho iindlela eyahluke ngazo iPasika kwiSidlo Sangokuhlwa SeNkosi. Ngokomzekelo, amaSirayeli ayemele adle inyama, kodwa angalidli igazi lemvu. Oko kwahlukile kwinto uYesu awayiyalela abafundi bakhe. Wathi abo baza kulawula “ebukumkanini bukaThixo” bamele basidle isonka newayini njengezifuzisela inyama negazi lakhe. Oku siza kuthetha ngakumbi ngako kwinqaku elilandelayo.—Marko 14:22-25.
21. Kutheni kubalulekile nje ukwazi ngePasika?
21 Nakuba kunjalo, ayithandabuzeki into yokuba iPasika yayisisiganeko esibaluleke gqitha kwimbali yamaSirayeli, ibe ngamnye kuthi unokufunda lukhulu kuyo. Ngoko ngoxa iPasika yayimele ibe ‘sisikhumbuzo’ samaYuda, kungekhona esamaKristu, thina maKristu simele siyazi yaye sicingisise ngezifundo esizifumana kwiPasika njengokuba iyinxalenye yaso ‘sonke iSibhalo esiphefumlelwe nguThixo.’—2 Tim. 3:16.
^ isiqe. 5 Nangona igama elithi Nisan iligama elasetyenziswa kamva ukubiza le nyanga yesiHebhere, siza kusebenzisa lona xa sibhekisela kwinyanga yokuqala yekhalenda yamaYuda.
^ isiqe. 11 Xa kwakuqalisa uNisan 15, ekutshoneni kwelanga ngoLwesihlanu, into ethetha ukuqalisa kweSabatha eqhelekileyo yeveki (esusela kwingokuhlwa yangoLwesihlanu ise kweyangoMgqibelo), kuloo nyaka yangqamana nomhla wokuqala woMthendeleko Wamaqebengwana Angenagwele, osoloko usiba yisabatha. Ngenxa yoku kungqamana kwezi Sabatha zimbini, loo mhla wabizwa ngokuba yiSabatha ‘enkulu.’—Funda uYohane 19:31, 42.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 “Xa kuthe kwavela phakathi kwakho umprofeti+ okanye umphuphi wamaphupha,+ wakunika umqondiso okanye umhlola,+
2 kuze ke kwenzeke ngokomqondiso okanye umhlola awuthethileyo kuwe,+ esithi, ‘Masilandele thixo bambi, ongabaziyo, sibakhonze,’
3 uze ungawaphulaphuli amazwi aloo mprofeti okanye loo mphuphi wamaphupha,+ ngokuba sukuba enivavanya+ uYehova uThixo wenu ukuze azi ukuba niyamthanda na uYehova uThixo wenu ngentliziyo yenu yonke nangomphefumlo wenu wonke.+
4 Nize nilandele uYehova uThixo wenu, noyike yena, nigcine imiyalelo yakhe, niphulaphule ilizwi lakhe, nikhonze yena, ninamathele kuye.+
5 Ke loo mprofeti+ okanye loo mphuphi wamaphupha makabulawe,+ kuba ethethe ngemvukelo ngoYehova uThixo wenu, onikhuphileyo ezweni laseYiputa waza wanikhulula endlwini yamakhoboka, ukuze akuwexule endleleni akuyalele ngayo uYehova uThixo wakho ukuba uhambe ngayo;+ uze ubutshayele ke ububi bungabikho phakathi kwakho.+
6 “Xa athe umntakwenu, umntakanyoko, okanye unyana wakho okanye intombi yakho okanye umfazi omnonophelayo okanye iqabane lakho elinjengomphefumlo wakho kuwe,+ lazama ukukulukuhla emfihlekweni, lisithi, ‘Masiye kukhonza thixo bambi,’+ ongabazanga, wena nookhokho bakho,
7 koothixo bezizwana eziningqongileyo, ezikufuphi kuwe nokuba zezikude nawe, ukususela esiphelweni selizwe kuse esiphelweni selizwe,
8 uze ungavumelani naye okanye umphulaphule,+ lingabi nosizi iliso lakho ngaye, ungabi nemfesane ngaye,+ ungamkhuseli;
9 kodwa ufanele umbulale afe.+ Kufanele kufike esakho isandla kuye kuqala ukuba simbulale, kwandule ukufika esabantu bonke isandla emva koko.+
10 Uze umxulube ngamatye afe,+ ngokuba efune ukukuwexula kuYehova uThixo wakho, okukhuphileyo ezweni laseYiputa, endlwini yamakhoboka.+
11 Ngoko uya kuva wonke uSirayeli aze oyike, angaphindi enze nantoni na embi njengaleyo phakathi kwakho.+
12 “Xa uthe weva kwesinye sezixeko zakho, akunika zona uYehova uThixo wakho ukuba uhlale kuzo, kusithiwa,
13 ‘Kuphume amadoda angamatshivela phakathi kwakho,+ awexula abemi besixeko sawo,+ esithi: “Masiye kukhonza thixo bambi,” eningabazanga,’
14 uze uphande, uhlolisise, ubuzise ngokucokisekileyo;+ yaye ukuba oko kuyinyaniso, kwafumaniseka ukuba yenzekile into leyo ecekisekayo phakathi kwakho,
15 umele ubaxabele ngenene abemi beso sixeko ngohlangothi lwekrele.+ Uze usitshabalalise+ ngohlangothi lwekrele, sona nento yonke ekuso, kwanezilwanyana zaso zasekhaya.
16 Wowabuthela onke amaxhoba aso esazulwini sendawo yaso yembutho, usitshise ngomlilo eso sixeko+ namaxhoba aso onke njengomnikelo opheleleyo kuYehova uThixo wakho, sibe yimfumba yamanxuwa ukusa kwixesha elingenammiselo.+ Sifanele singaze sibuye sakhiwe.
17 Esandleni sakho makunganamatheli nento le kwezi zinto zenziwe ngcwele ngokwahlulelwa,+ ukuze abuye uYehova ekuvutheni komsindo wakhe+ aze eneneni abe nenceba kuwe, athi ngokuqinisekileyo abonakalise inceba+ kuwe yaye akwandise, kanye njengoko wafungayo kookhokho bakho.+
18 Ngoko ke uze uliphulaphule ilizwi likaYehova uThixo wakho, uyigcine yonke imiyalelo+ yakhe endikuyalela yona namhlanje, ukuba wenze okulungileyo emehlweni kaYehova uThixo wakho.+
Yithumele
Yithumele
Duteronomi 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=5&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
OKUFUNDISWA YIBHAYIBHILE
Ukholo
Abanye abantu baye bathi bayakholwa kodwa bengalazi nokuba lithetha ukuthini igama elithi “ukholo.” Yintoni ukholo, ibe kutheni lubalulekile?
Yintoni ukholo?
OKO KUTHETHWA NGABANTU
Abantu abaninzi bacinga ukuba umntu onokholo wamkela nayiphi na imfundiso, engenabungqina bokuchana kwayo. Ngokomzekelo, cinga ngomntu okholwayo othi, “Ndiyakholwa kuThixo.” Ukuba loo mntu ubuzwa oku, “Kutheni ukholwa?” usenokuphendula athi, “Ndakhuliswa ngolo hlobo” okanye, “Ndifundiswe loo nto.” Kwiimeko ezinjalo, usenokubonakala umncinane umahluko phakathi kokuba nokholo nokuqhatheka lula.
OKO KUFUNDISWA YIBHAYIBHILE
“Ukholo lululindelo oluqinisekisiweyo lwezinto ezithenjiweyo, ubungqina obucacileyo bezinto zokwenene nangona zingabonwa.” (Hebhere 11:1) Ukuze umntu aqiniseke ngento ayilindeleyo, umele abe nezizathu ezivakalayo zokuba iza kwenzeka. Eyona nto ithethwa libinzana eliguqulelwe ngokuthi ‘ulindelo oluqinisekisiweyo’ ingaphezu kwemvakalelo yangaphakathi okanye umnqweno osenokungenzeki. Ngoko ukholo lusekelwe kubungqina obuqinisekisiweyo.
“Kuba iimpawu zakhe [uThixo] ezingabonakaliyo zibonwa ngokucacileyo ukususela ekudalweni kwehlabathi kuse phambili, ngenxa yokuba ziqondeka ngezinto ezenziweyo, kwanamandla angunaphakade nobuThixo bakhe.”—Roma 1:20.
Kutheni kubalulekile ukuba nokholo?
OKO KUFUNDISWA YIBHAYIBHILE
“Ngaphandle kokholo akunakwenzeka ukumkholisa kakuhle, kuba lowo uzayo kuThixo umele akholwe ukuba ukho nokuba ungumvuzi wabo bamfuna ngenyameko.”—Hebhere 11:6.
Njengoko besitshilo ekuqaleni, abantu abaninzi bakholelwa kuThixo kuba nje befundiswe njalo. Basenokuthi, ‘Ndakhuliswa ngolo hlobo.’ Kodwa yena ke uThixo ufuna abo bamkhonzayo baqiniseke ukuba ukho yaye uyabathanda. Eso sesinye sezizathu zokuba iBhayibhile isithi masimfune ngokucokisekileyo, ukuze simazi kakuhle.
“Sondelani kuThixo, naye uya kusondela kuni.”—Yakobi 4:8.
Unokuba nalo njani ukholo?
OKO KUFUNDISWA YIBHAYIBHILE
IBhayibhile ithi, “ukholo lulandela oko kuviweyo.” (Roma 10:17) Ngoko into yokuqala efunekayo kukuba ‘sive’ oko iBhayibhile ikufundisayo ngaye. (2 Timoti 3:16) Ukufunda iBhayibhile kuza kukunceda ufumane iimpendulo ezichanileyo zemibuzo ebalulekileyo, njengale: Ngubani uThixo? Bubuphi ubungqina obukhoyo bokuba ukho? Ngaba ngokwenene uThixo undikhathalele? Yintoni injongo kaThixo ngekamva?
AmaNgqina kaYehova angakuvuyela ukukunceda ufunde iBhayibhile. Njengoko kubonisiwe kwiwebhsayithi yethu u-jw.org/xh, “AmaNgqina kaYehova ayakuthanda ukufundisa abantu iBhayibhile, kodwa asinyanzeli mntu ukuba angene kunqulo lwethu. Kunoko, ngentlonelo siye sichaze oko kuthethwa yiBhayibhile, kuba siyaqonda ukuba umntu unelungelo lokuzikhethela into aza kuyikholelwa.”
Ngelipheleleyo sithi, ukholo lwakho lumele lusekelwe kubungqina wena ozifumanele bona njengoko uhlolisisa ukuchana koko ukufunda eBhayibhileni. Ngaloo ndlela, uza kuba ulandela umzekelo wabafundi benkulungwane yokuqala ‘abalamkelayo ilizwi ngeyona ntumekelelo inkulu yengqondo, bezincina ngenyameko iZibhalo mihla le mayela nokuba zinjalo kusini na ezo zinto.’—IZenzo 17:11.
“Oku kuthetha ubomi obungunaphakade, ukungenisa kwabo ulwazi ngawe, wena ukuphela koThixo oyinyaniso, nangalowo umthumileyo, uYesu Kristu.”—Yohane 17:3.
Funda Okungakumbi
Unokusondela Njani KuThixo?
Funda enoba uThixo uyiphulaphula yonke imithandazo kusini na, indlela esimele sithandaze ngayo nokuba yintoni enye esifanele siyenze ukuze sisondele kuThixo.
Sinokuzifumana Phi Iimpendulo Zemibuzo Ebalulekileyo Ngobomi?
Ngaba ubunokukhetha isayensi, oongqondo-ngqondo okanye iBhayibhile?
Kuthetha Ukuthini Ukufundelwa IBhayibhile?
Fumana iimpendulo zezinto ezibuzwa ngocwangciso lwethu lwesifundo seBhayibhile sasimahla.


text:
Kutheni Simele ‘Sihlale Silindile’?
“Aniwazi umhla eza ngawo iNkosi yenu.”—MAT. 24:42.
IINGOMA: 136, 129
1. Zekelisa indlela ekubaluleke ngayo ukuhoya ixesha nezinto ezenzekayo. (Jonga umfanekiso osekuqaleni.)
KUVELE iwotshi kwiscreen sendibano ibala imizuzu emihlanu. Ukuyibona kwethu siyazi ukuba simele sihlale phantsi, size sinandiphe umculo odlalwayo xa kuqala indibano. Lixesha lokuba sithi cwaka size simamele umculo omnandi weokhestra yeWatchtower, yaye okubaluleke nangakumbi, lixesha lokulungisa iingqondo neentliziyo zethu ukuze zilungele iintetho eziza kulandela. Kodwa kuthekani ukuba abanye basaxakeke zezinye izinto, behla benyuka okanye basancokola nabahlobo, bengaboni nokuba sele kuqalisiwe? Kucacile ke ukuba khange balihoye ixesha, ibe ababoni nokuba usihlalo sele eseqongeni, umculo uyadlala, nabantu bahleli phantsi. Lo mzekelo usinceda silixabise ixesha njengoko sisondela kwisiganeko esibaluleke ngakumbi esifuna sihlale silindile. Sisiphi eso siganeko?
2. Kwakutheni ukuze uYesu athi abafundi bakhe bamele ‘bahlale belindile’?
2 Xa wayethetha ‘ngokupheliswa kwenkqubo yezinto,’ uYesu Kristu wabongoza abafundi bakhe wathi: “Hlalani nikhangele, hlalani niphaphile, kuba anazi ukuba ixesha elimisiweyo linini na.” Emva koko, uYesu waphinda wababongoza wathi: “Hlalani nilindile.” (Mat. 24:3; funda uMarko 13:32-37.) Ingxelo ekuMateyu nayo ibonisa ukuba uYesu wabalumkisa abalandeli bakhe ukuba bahlale bephaphile, wathi: “Hlalani nilindile, ngenxa yokuba aniwazi umhla eza ngawo iNkosi yenu. . . . Hlalani nilungile, kuba uNyana womntu uza ngelixa eningacinganga ukuba lilo.” Waphinda wathi: “Hlalani nilindile, ngenxa yokuba ningayazi imini okanye ilixa.”—Mat. 24:42-44; 25:13.
3. Kutheni sisixabisa isilumkiso sikaYesu?
3 Thina maNgqina kaYehova sisixabise gqitha isilumkiso sikaYesu. Siyazi kakuhle ukuba siphila kanye ekupheleni ‘kwexesha lesiphelo,’ ibe siyazi nokuba “imbandezelo enkulu” isemnyango! (Dan. 12:4; Mat. 24:21) Siyazibona iimfazwe ezimanyumnyezi, ukuqatsela kokuziphatha okubi nokuchas’ umthetho, umbhodamo kwezonqulo, ukunqongophala kokutya, iindyikityha zokufa, ibe neenyikima zixhaphakile emhlabeni wonke. Siyazi ukuba abantu bakaYehova benza umsebenzi omkhulu wokushumayela ngoBukumkani yonk’ indawo. (Mat. 24:7, 11, 12, 14; Luka 21:11) Siyijonge ngamehl’ abomvu indlela okuza kusichaphazela ngayo ukuza kweNkosi, nendlela okuza kuyiphumeza ngayo injongo kaThixo.—Marko 13:26, 27.
UKUNIKELA INGQALELO KWIXESHA
4. (a) Kutheni sikholelwa ukuba uYesu uyalazi ngoku ixesha eza kuqalisa ngalo iArmagedon? (b) Nangona singazi ukuba iza kuqalisa nini imbandezelo enkulu, yintoni esinokuqiniseka ngayo?
4 Siyalazi ixesha eqala ngalo indibano. Kodwa ke nokuba singazama kangakanani, soze siwazi unyaka eza kuqalisa ngawo imbandezelo enkulu, singasathethi ke ngosuku nexesha. Xa wayesemhlabeni, uYesu wathi: “Akukho bani uwaziyo loo mhla nelo lixa, azazi neengelosi zamazulu engazi noNyana, kodwa nguBawo kuphela.” (Mat. 24:36) Kodwa ngoku uYesu unikwe amandla okutshabalalisa ihlabathi likaSathana. (ISityhi. 19:11-16) Ngoko, kusengqiqweni ukuthi uYesu uyalazi ngoku ixesha eza kuqalisa ngalo iArmagedon. Kodwa ke, thina asilazi. Ngoko kubalulekile ukuba sihlale silindile de kuqalise imbandezelo enkulu. Yena uYehova ebesoloko eqinisekile ngalo mhla. Ulazi ngqo ixesha lokufika kwesiphelo. Sele ebala nje ukuba kushiyeke ixesha elingakanani iqalise imbandezelo enkulu, ibe ‘ayiyi kufika emva kwexesha!’ (Funda uHabhakuki 2:1-3.) Sinokuqiniseka njani ngaloo nto?
5. Yenza umzekelo obonisa ukuba iziprofeto zikaYehova zisoloko zizaliseka kanye ngexesha.
5 Zonke iziprofeto zikaYehova bezisoloko zizaliseka kanye ngexesha elibekiweyo! Khawucinge ngendlela awalibamba ngayo ixesha xa wakhulula amaSirayeli eYiputa. Ebhekisela kuNisan 14, 1513 B.C.E., uMoses wathi: “Ekupheleni kweminyaka engamakhulu amane anamashumi amathathu, kanye ngalo olo suku, yaphuma yonke imikhosi kaYehova ezweni laseYiputa.” (Eks. 12:40-42) Loo ‘minyaka iyi-430’ yaqalisa xa umnqophiso kaYehova noAbraham waqalisa ukusebenza ngo-1943 B.C.E. (Gal. 3:17, 18) Kamva, uYehova wathi kuAbraham: “Yazi ngokuqinisekileyo ke ukuba imbewu yakho iya kuba ngumphambukeli ezweni elingelolayo, yaye iya kubakhonza, baze bona bayixhwalekise ngokuqinisekileyo iminyaka emakhulu mane.” (Gen. 15:13; IZe. 7:6) Loo ‘minyaka iyi-400’ yenkxwaleko yaqalisa ngo-1913 B.C.E. xa uIshmayeli wagculela uIsake ekulunyulweni kwakhe, ibe yaphela xa amaSirayeli akhululwayo eYiputa ngo-1513 B.C.E. (Gen. 21:8-10; Gal. 4:22-29) UYehova walimisela kwiinkulungwane ezine ngaphambili ixesha awayeza kubakhulula ngalo abantu bakhe!
6. Kutheni sinokuqiniseka ukuba uYehova uza kubasindisa abantu bakhe?
6 UYoshuwa, owayengomnye wabantu abakhululwayo eYiputa, wawakhumbuza amaSirayeli wathi: “Niyazi kakuhle ngeentliziyo zenu zonke nangemiphefumlo yenu yonke ukuba akusilelanga nalinye ilizwi kuwo onke amazwi alungileyo uYehova uThixo wenu awathethileyo kuni. Onke abe yinyaniso kuni. Akusilelanga nalinye ilizwi kuwo.” (Yosh. 23:2, 14) Ngoko sinokuqiniseka ukuba uYehova uza kusizalisekisa naso isithembiso sokusisindisa ngembandezelo enkulu. Kodwa ke, ukuba siyafuna ukusinda xa kutshatyalaliswa le nkqubo, simele sihlale silindile.
KUFUNEKA SIHLALE SILINDILE UKUZE SISINDE
7, 8. (a) Wawuyintoni umsebenzi wabalindi mandulo, ibe oku kusifundisa ntoni? (b) Yenza umzekelo wento eyayinokwenzeka xa abalindi belele.
7 Sinokufunda isifundo kumaxesha amandulo ngendlela ekubaluleke ngayo ukuhlala silindile. Kudala, izixeko ezikhulu ezininzi—njengeYerusalem—zazijikelezwe ziindonga eziphakamileyo. Ezi ndonga zazikhusela isixeko ekuhlaselweni, ibe zineendawo eziphezulu ezazisenza abantu abagadileyo abahleli kuzo bakwazi ukubona macala onke esixeko. Abalindi babehlala emasangweni nasezindongeni, imini nobusuku. Kwakufuneka bazise abantu besixeko ngayo nayiphi na ingozi ezayo. (Isa. 62:6) Kwakubalulekile ukuba abalindi bahlale bethe qwa, kuba oku kwakuchaphazela ubomi babantu.—Hez. 33:6.
8 Umbhali-mbali ongumYuda uJosephus ubalisa athi, eYerusalem ngo-70 C.E. imikhosi yamaRoma yakwazi ukuyithathela kuyo iNqaba yaseAntoniya, eyayidibene nodonga lwaseYerusalem, kuba abalindi emasangweni babelele yoyi! Ukusuka apho, amaRoma ahlasela itempile aza ayintumeka ngomlilo, nto leyo eyakhokelela kweyona mbandezelo inkulu yakha yabonwa ngamaYuda.
9. Yintoni abangayiqondiyo abalindi banamhlanje?
9 Amazwe amaninzi namhlanje ‘anabalindi’ abangamajoni ajonge imida, neekhamera zokubona izinto ezenzeka emfihlekweni. Aba balindi bagade nantoni na enokulifaka engozini ilizwe labo. Sekunjalo, babona kuphela iingozi ezinokubangelwa ngoorhulumente bokoqobo okanye ngabantu. Abazi kwanto ngoBukumkani bukaThixo obusezulwini obulawulwa nguKristu, nezinto obuzenzayo ngoku, nobuseza kuzenza njengokugweba iintlanga. (Isa. 9:6, 7; 56:10; Dan. 2:44) Ngokwahlukileyo, ukuba thina sihlala silindile, asiyi kuqubuliseka xa imini yomgwebo ifika.—INdu. 130:6.
LUMKA UNGAPHAZAMISEKI
10, 11. (a) Yintoni esimele siyilumkele, yaye ngoba? (b) Yintoni ekwenza uqiniseke ukuba uMtyholi ubaphembelele abantu ukuba bangazihoyi iziprofeto zeBhayibhile?
10 Cinga ngomlindi obehleli egadile ubusuku bonke. Udinwa kakhulu aze ozele nyhani kanye xa sele egqiba ukugada. Ngokufanayo, okukhona sisondela esiphelweni sale nkqubo yezinto, kokukhona kuya kusiba nzima ukuhlala sithe qwa. Enjani yona intlekele eya kusehlela ukuba asihlali silindile! Makhe sithethe ngezinto ezintathu ezinokusenza singahlali siphaphile ukuba asilumkanga.
11 UMtyholi uyabambambazela abantu ukuze bozele ngokomoya. Ngaphambi kokuba afe, uYesu wabalumkisa kwada kwakathathu abafundi bakhe ‘ngomlawuli weli hlabathi.’ (Yoh. 12:31; 14:30; 16:11) UYesu wayesazi ukuba uMtyholi wayeya kubamfamekisa iingqondo abantu ukuze bangakuthatheli ntweni ukungxamiseka kweziprofeto zikaThixo ngekamva. (Zef. 1:14) Ukwenza oku esebenzisa unqulo lobuxoki. Yintoni oye wayiqaphela xa uncokola nabanye? Ngaba awuqaphelanga ukuba uMtyholi sele ‘ezimfamekisile iingqondo zabangakholwayo’ ukuze bangakuphapheli ukupheliswa kwale nkqubo yezinto nokulawula kukaKristu kuBukumkani bukaThixo? (2 Kor. 4:3-6) Kukangaphi usiva abantu besithi, “Andinamdla”? Abaninzi ababi namdla ngakumbi xa sizama ukubaxelela ngento eza kwenzeka kweli hlabathi.
12. Kutheni singamele simvumele uMtyholi asikhohlise?
12 Musa ukuvumela ukungabi namdla kwabanye kukutyhafise ekuhlaleni ulindile. Kaloku wazi ngcono kunabo wena. UPawulos wabhalela amanye amakholwa wathi: ‘Nazi kakuhle ukuba imini kaYehova iyeza,’ waza wongezelela wathi, “iza kanye njengesela ebusuku.” (Funda eyoku-1 kwabaseTesalonika 5:1-6.) UYesu wasilumkisa wathi: “Hlalani nilungile, ngenxa yokuba uNyana womntu uza ngelixa eningalicingelanga.” (Luka 12:39, 40) Kungekudala, uSathana uza kukhohlisa abantu bakholelwe ukuba kukho “uxolo nonqabiseko.” Uza kubakhohlisa bacinge ukuba yonke into ihamba kakuhle. Kuthekani ngathi? Imini yomgwebo ayizi ‘kusiqubula njengamasela,’ ukuba nje ‘sihlala siphaphile, sithe qwa.’ Yiyo loo nto simele sifunde iBhayibhile yonke imihla, size sicamngce ngoko uYehova asixelela kona.
13. Yintoni eyenziwa ngumoya wehlabathi ebantwini, ibe thina sinokuyiphepha njani impembelelo yawo eyingozi?
13 Umoya wehlabathi uyabalalisa abantu ngokomoya. Abantu abaninzi bazixakekise ngezinto ezingenamsebenzi, bade ‘bangayiphapheli intswelo yabo yokomoya.’ (Mat. 5:3) Bathene nca nezinto eziphathekayo zeli hlabathi ezikhwezela “inkanuko yenyama nenkanuko yamehlo.” (1 Yoh. 2:16) Kwakhona, amajelo okuzonwabisa enze abantu baba ‘ngabathandi beziyolo,’ ibe oku kuya kuqatsela unyaka nonyaka. (2 Tim. 3:4) Yiloo nto uPawulos waxelela amaKristu ukuba ‘angayicebeli kwangaphambili iminqweno yenyama,’ eyenza abantu balale ngokomoya.—Roma 13:11-14.
14. Sisiphi isilumkiso esisifumana kuLuka 21:34, 35?
14 Sikhetha ukuphenjelelwa ngumoya kaThixo kunowehlabathi, kuba okaThixo usinceda siziqonde iziganeko eziza kwenzeka. [1] (1 Kor. 2:12) Kodwa siyaqonda ukuba ayizozinto zinkulu kuphela ezinokusozelisa ngokomoya—kwaezi ziqhelekileyo zinokuyenza loo nto xa sizivumela zisiphazamise ekukhonzeni kwethu uYehova. (Funda uLuka 21:34, 35.) Abanye basenokuhlekisa ngathi xa sihlala silindile, kodwa loo nto ayimele isenze sityhafe. (2 Pet. 3:3-7) Kunoko, simele sihlale sihlanganisana namanye amaKristu kwiintlanganiso zebandla, apho ukhoyo umoya kaThixo.
15. Kwenzeka ntoni kuPetros, uYakobi noYohane, yaye nathi loo nto inokusehlela njani?
15 Ukungafezeki kwethu kunokusenza singakwazi ukuhlala siphaphile. UYesu wayesazi ukuba abantu banento yokufuna ukunikezela kubuthathaka babo. Cinga ngoko kwenzeka ngobusuku bangaphambi kokuba uYesu abulawe. Ukuze agcine ingqibelelo yakhe, kwakufuneka acele amandla kuBawo wakhe wasezulwini. Wacela uPetros, uYakobi noYohane ukuba ‘bahlale belindile’ ngoxa wayethandaza. Sekunjalo, babengabuqondi ubunzulu bento eyayiza kwenzeka. Endaweni yokuhlala belindile njengeNkosi yabo, baye banikezela kwiminqweno yabo, balala. Nakubeni naye uYesu wayedinwe eyimfe, wayethe qwa yaye ethandaza ngokungapheziyo kuBawo wakhe. Abafundi bakhe babemele ukuba nabo benza loo nto.—Marko 14:32-41.
16. Ngokutsho kukaLuka 21:36, uYesu wathi ‘sinokuhlala njani siphaphile’?
16 ‘Ukuhlala siphaphile’ kuthetha okungakumbi kunokuba neenjongo nje ezintle. Kwiintsuku ezimbalwa ngaphambi kwesiganeko sakumyezo waseGetsemane, uYesu waxelela abafundi bakhe ukuba benze isikhungo kuYehova. (Funda uLuka 21:36.) Ngoko ukuze sihlale silindile, simele sikuphaphele ukuthandaza.—1 Pet. 4:7.
NIMELE NISOLOKO NIPHAPHILE
17. Sinokuqinisekisa njani ukuba sikulungele oko kuza kwenzeka kungekudala?
17 Ekubeni uYesu wathi isiphelo sasiya kufika “ngelixa esingacinganga ukuba lilo,” eli asiloxesha lokulala ngokomoya, ingelilo nexesha lokuleqeka emva kwezinto ezinomtsalane zeli hlabathi likaSathana ezinqwenelwa yimizimba yethu. (Mat. 24:44) UThixo noKristu basixelele eBhayibhileni ukuba yintoni abaza kusenzela yona kungekudala, yaye basixelele nokuba sinokuhlala njani silindile. Simele sinikele ingqalelo kubuhlobo bethu noYehova, nokufuna kuqala uBukumkani. Simele siliphaphele ixesha neziganeko ukuze sikulungele oko kuza kwenzeka. (ISityhi. 22:20) Ubomi bethu busesichengeni!
^ [1] (isiqendu 14) Jonga isahluko 21 sencwadi ethi UBukumkani BukaThixo Buyalawula!


text:
Ngaba IBhayibhile Iyakwalela Ukuba Neentlobano Zesini?
Impendulo esuka eBhayibhileni
Kunokuba ikwalele ukuba neentlobano zesini, iBhayibhile ibonisa ukuba zisisipho esivela kuThixo kubantu abatshatileyo. UThixo wadala “indoda nebhinqa” waza wabona ukuba konke akwenzileyo ‘kulunge gqitha.’ (Genesis 1:27, 31) Xa wadibanisa indoda nebhinqa ngeqhina lomtshato, wathi ‘mababe nyama-nye.’ (Genesis 2:24) Eli qhina laliquka ulonwabo lokuba neentlobano zesini nokusondelelana ngokweemvakalelo.
IBhayibhile ichaza ulonwabo olufunyanwa ngamadoda emtshatweni ngala mazwi: ‘Yiba nemihlali ngumfazi wobutsha bakho . . . Amabele akhe makakuyobe ngamaxesha onke. Uthabatheke rhoqo luthando lwakhe.’ (IMizekeliso 5:18, 19) UThixo ufuna nabafazi basonwabele isini. IBhayibhile ithi: “Amadoda nabafazi bafanele banelisane ngokwesini.”
Iintlobano zesini zezomtshato kuphela
UThixo wazilungiselela abantu abatshatileyo kuphela iintlobano zesini, kuba amaHebhere 13:4 athi: “Umtshato mawubekeke phakathi kwenu nonke, nesilili somtshato masingadyojwa, kuba uThixo uya kubagweba abahenyuzi nabakrexezi.” Amaqabane atshatileyo amele athembeke omnye komnye. Into ewonwabisayo ayikokucingela nje kuphela iziqu zawo, kodwa asebenzisa lo mgaqo weBhayibhile uthi: “Kunoyolo ngakumbi ukupha kunokwamkela.”
Funda Okungakumbi
Indlela Yokwenza Intsapho Yakho Yonwabe
Uthando olwaboniswa nguYesu ngumzekelo onokuxeliswa ngabayeni, amakhosikazi nabantwana. Yintoni esinokuyifunda kuye?


text:
Buza Kwenza Ntoni UBukumkani BukaThixo?
Impendulo esuka eBhayibhileni
UBukumkani bukaThixo buza kuthatha indawo yabo bonke oorhulumente babantu buze bulawule umhlaba wonke. (Daniyeli 2:44) Emva koko, uBukumkani bukaThixo . . .
- Buza kutshabalalisa abantu ababi abasenzakalisayo ngokuzingca kwabo. “
Bona ke abangendawo, baya kunqunyulwa emhlabeni.”—IMizekeliso 2:22.
- Buza kuphelisa zonke iimfazwe. “
[UThixo] uphelisa iimfazwe kuse esiphelweni somhlaba.”—INdumiso 46:9.
- Buza kuzisa impumelelo nonqabiseko emhlabeni. “
Baya kuhlala ngoxolo, ngamnye phantsi komdiliya wakhe naphantsi komkhiwane wakhe, yaye akuyi kubakho bani uboyikisayo.”—Mika 4:4, iGood News Translation.
- Buza kwenza umhlaba ube yiparadesi. “
Iya kuba nemihlali intlango nommandla ongumqwebedu, nethafa eliyinkqantosi liya kuvuya lize lityatyambe njengesafroni.”—Isaya 35:1.
- Buza kunika abantu umsebenzi owonwabisayo nowanelisayo. “
Nomsebenzi wezandla zabanyuliweyo [bakaThixo] baya kuwusebenzisa ngokupheleleyo. Abayi kubulalekela ilize.”—Isaya 65:21-23.
- Buza kuphelisa izifo. “
Akakho ummi wakhona oya kuthi: ‘Ndiyagula.’”—Isaya 33:24.
- Buza kuphelisa ukwaluphala. “
Inyama yakhe mayihlaziyeke ngakumbi kunasebutsheni; makabuyele emihleni yamandla obutsha bakhe.”—Yobhi 33:25.
- Buza kuvusa abafileyo. ‘
Bonke abo bakumangcwaba enkumbulo baya kuliva ilizwi lakhe.’—Yohane 5:28, 29.
Funda Okungakumbi
Ziyintoni Iindaba Ezilungileyo?
Funda ukuba ziyintoni iindaba ezilungileyo ezivela kuThixo, kutheni zingxamisekile yaye yintoni ofanele uyenze.
Yintoni Injongo KaThixo Ngomhlaba?
Ngaba iya kuze izaliseke injongo kaThixo yomhlaba oyiparadesi? Ukuba kunjalo, nini?


text:
Isifundo 7
Zinjani Iintlanganiso Zethu?
Kwiintlanganiso zamaKristu enkulungwane yokuqala kwakuculwa, kuthandazwa, kufundwa kuze kuxutyushwe iZibhalo,—akwenziwa zithethe. (1 Korinte 14:26) Unokulindela into enjalo nakwiintlanganiso zethu.
Zifundisa izinto eziseBhayibhileni nezisebenzisekayo. Mpela-veki nganye, ibandla liphulaphula intetho yesidlangalala yemizuzu engama-30 ebonisa indlela esimele sizisebenzise ngayo iZibhalo ebomini bethu nakumaxesha esiphila kuwo. Sonke sikhuthazwa ukuba sityhile iiBhayibhile zethu. Emva koko, kubakho iSifundo se-“Mboniselo” apho kufundwa inqaku elikuhlelo lokufundisa kangangeyure baze abantu abasebandleni bagqabaze. Le ngxubusho iyasinceda sikwazi ukusebenzisa ulwalathiso lweBhayibhile ebomini bethu. Kufundwa inqaku elifanayo kumabandla angaphezu kwali-100 000 asehlabathini lonke.
Zisinceda siphucule ubuchule bethu bokufundisa. Siphinda sihlanganisane kwintlanganiso eba ngorhatya phakathi evekini ukuze siphulaphule ucwangciso oluneenxalenye ezintathu. uqala iSifundo SeBhayibhile Sebandla semizuzu engama-30, ingxubusho yemibuzo neempendulo esenza siyiqonde ngakumbi imigaqo yeZibhalo neziprofeto zeBhayibhile. Kulandela iSikolo Sobulungiseleli Sobuthixo semizuzu engama-30 esiqalisa ngeendinyana ezithile zeBhayibhile ezilungiselelwe libandla kusengaphambili. Bandule ke abafundi ababhalise esikolweni banikele iintetho ezimfutshane. Umqhubi wesi sikolo uphulaphula ngenjongo yokuba abancede baphucule indlela abafunda nabathetha ngayo. (1 Timoti 4:13) Okokugqibela, kubakho iNtlanganiso Yenkonzo yemizuzu engama-30, apho kubakho iintetho, imiboniso nodliwano-ndlebe, apho siboniswa khona indlela yokufundisa abantu iBhayibhile.
Xa usezintlanganisweni zethu, ngokuqinisekileyo uya kuyithanda indlela efundiswa ngayo iBhayibhile.—Isaya 54:13.
Yintoni onokuyilindela kwiintlanganiso zamaNgqina kaYehova?
Ungathanda ukuya kweziphi iintlanganiso zethu eziqhutywa veki nganye?
Funda Okungakumbi
Yintoni Eyenzekayo EHolweni YoBukumkani?
Khawukhe ungene ngaphakathi.
Alungelelaniswe Njani Amabandla AmaNgqina KaYehova?
Funda ngendlela esalathiswa nesiyalelwa ngayo ebandleni.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Ngosuku lweshumi elinesine lwale nyanga+ oonyana bakaSirayeli bahlanganisana ndawonye bazila ukutya+ benamarhonya+ nothuli.+
2 Kwaye imbewu kaSirayeli yazahlula+ kubo bonke abasemzini,+ yaza yema yenza uvumo+ lwezono+ zayo neziphoso zooyise.+
3 Bandula ke baphakama endaweni yabo+ baza bafunda ngokuvakalayo encwadini yomthetho+ kaYehova uThixo wabo ngenxalenye yesine yosuku;+ yaye ngenye inxalenye yesine babesenza uvumo+ kwaye bequbuda kuYehova uThixo wabo.+
4 UYeshuwa noBhani, uKademiyeli, uShebhaniya, uBhuni, uSherebhiya,+ uBhani noKenani baphakama eqongeni+ labaLevi baza badanduluka ngelizwi elikhulu+ kuYehova uThixo wabo.
5 AbaLevi uYeshuwa noKademiyeli, uBhani, uHashabheneya, uSherebhiya, uHodiya, uShebhaniya noPetahiya bahlabela mgama bathi: “Sukumani, nimbonge+ uYehova uThixo wenu ukususela kwixesha elingenammiselo kuse kwixesha elingenammiselo.+ Yaye mabalibonge igama lakho elizukileyo,+ elikuphakameleyo konke ukubonga nokudumisa.
6 “Wena unguYehova wedwa;+ wena wenze amazulu,+ kwanezulu lamazulu, nawo wonke umkhosi wawo,+ umhlaba+ nako konke okuphezu kwawo,+ iilwandle+ nako konke okukuzo;+ yaye zonke uzigcine ziphila; kwaye umkhosi+ wamazulu uqubuda kuwe.
7 Wena unguYehova uTHIXO oyinyaniso, owakhetha uAbram+ waza wamkhupha eUre yamaKhaledi+ wamisela ukuba igama lakhe libe nguAbraham.+
8 Kwaye wayifumana ithembekile intliziyo yakhe phambi kwakho;+ ngoko wenza isivumelwano somnqophiso+ naye ukuba womnika ilizwe lamaKanan, namaHiti, nama-Amori namaPerizi namaYebhusi namaGirgashi, ukuba ulinike imbewu yakhe;+ yaye wawaphumeza amazwi akho, ngenxa yokuba ulilungisa.+
9 “Ngoko wayibona+ inkxwaleko yookhokho bethu eYiputa, wasiva nesikhalo sabo kuLwandle Olubomvu.+
10 Waza wenza imiqondiso nemimangaliso nxamnye noFaro nabo bonke abakhonzi bakhe nabo bonke abantu belizwe lakhe,+ kuba wawusazi ukuba babebakhukhumalele;+ yaye wazenzela igama+ njenganamhla.
11 Wahlukanisa+ ulwandle phambi kwabo, kangangokuba bawela phakathi elwandle kumhlaba owomileyo;+ yaye abo babebasukela wabaphosa enzulwini+ njengelitye+ emanzini anamandla.+
12 Kwaye emini+ wabakhokela ngomqulu welifu, nangomqulu womlilo ebusuku,+ ukuba ibakhanyisele+ indlela abafanele bahambe ngayo.
13 Wehla+ eNtabeni yeSinayi wathetha nabo usezulwini,+ wahlabela mgama wabanika izigwebo+ ezithe tye nemithetho yenyaniso,+ imimiselo elungileyo+ nemiyalelo.+
14 Isabatha yakho engcwele+ wayazisa kubo, wabayalela ngoMoses umkhonzi wakho+ imiyalelo nemimiselo nomthetho.
15 Wabanika nesonka esivela ezulwini ngenxa yokulamba kwabo,+ namanzi avela engxondorheni ngenxa yokunxanwa kwabo,+ yaye wahlabela mgama wathi kubo mabangene+ balidle ilifa ilizwe owaphakamisa isandla sakho wafunga ukubanika lona.+
16 “Kwaye bona ookhokho bethu, bakhukhumala+ bayenza lukhuni intamo yabo,+ yaye abazange bayiphulaphule imiyalelo yakho.
17 Ngoko bala ukuphulaphula,+ yaye abazange bazikhumbule+ izenzo zakho ezimangalisayo owazenzayo ngabo, kodwa bayenza lukhuni intamo+ yabo, bamisela intloko+ ukuba babuyele ebukhobokeni eYiputa. Kodwa unguThixo oxolelayo,+ onobabalo+ nonenceba,+ ozeka kade umsindo+ nonobubele bothando obuninzi,+ kwaye akuzange ubashiye.+
18 Ewe, xa bazenzela umfanekiso otyhidiweyo wethole lenkomo+ baza bathi, ‘Lo nguThixo wenu owanikhupha eYiputa,’+ yaye baqhubeka besenza izenzo ezikhulu zokungabi nantlonelo,
19 kodwa ngobuninzi benceba yakho akuzange ubashiye+ entlango. Umqulu welifu awuzange uyeke ukubakhokela endleleni emini, nomqulu womlilo awuzange uyeke ukubakhanyisela indlela+ ababefanele bahambe ngayo ebusuku.+
20 Yaye wabanika umoya wakho olungileyo+ ukuze ubenze babe nengqiqo, nomlomo wabo+ akuwuvimbanga imana yakho, wabanika amanzi ngenxa yonxano lwabo.+
21 Kwaye wabalungiselela ukutya entlango iminyaka engamashumi amane.+ Abazange baswele nto.+ Izambatho zabo azizange ziphele,+ neenyawo zabo azizange zidumbe.+
22 “Wabanika ubukumkani+ nezizwana, nokubahlulela amacandelo ngamacandelo;+ kangangokuba balidla ilifa ilizwe lakwaSihon,+ nelizwe likakumkani waseHeshbhon,+ nelizwe likaOgi+ ukumkani waseBhashan.+
23 Oonyana babo wabenza baba baninzi njengeenkwenkwezi zamazulu.+ Wandula ke wabazisa kwilizwe+ owalithembisa ookhokho babo+ ukuba bafanele balidle ilifa.
24 Ngoko oonyana babo+ beza balidla ilifa ilizwe,+ waboyisa+ phambi kwabo abemi belizwe, amaKanan,+ waza wabanikela esandleni sabo, kwanookumkani babo+ nezizwana zelo lizwe,+ ukuba benze abakuthandayo kuzo.+
25 Kwaye bathimba izixeko ezinqatyisiweyo+ nomhlaba otyebileyo+ bazidla ilifa izindlu ezazizaliswe zizo zonke izinto ezilungileyo,+ amaqula embiweyo,+ izidiliya negcume lomnquma+ nemithi yokudla eyintabalala, yaye baqalisa ukudla nokwanela+ batyeba+ baziyolisa ngokulunga kwakho okukhulu.+
26 “Noko ke, abazange bakuthobele+ baza bakuvukela+ baqhubeka bewunikela umva+ umthetho wakho, bababulala abaprofeti bakho,+ ababenikela ubungqina nxamnye nabo ukuze bababuyisele kuwe;+ yaye baqhubeka besenza izenzo zongakungabi nantlonelo okukhulu.+
27 Ngenxa yoku wabanikela ezandleni zeentshaba zabo,+ ezaqhubeka zibabandezela;+ kodwa ngexesha lokubandezeleka kwabo babedanduluka kuwe,+ yaye wena wawubeva usemazulwini;+ ibe ngokwenceba yakho eninzi+ wawubanika abasindisi+ ababebasindisa esandleni seentshaba zabo.+
28 “Kodwa kamsinya bakuba nokuphumla, babesenza okubi kwakhona phambi kwakho,+ yaye wawubayekela esandleni seentshaba zabo, ezazibanyathelela phantsi.+ Babesandula ke babuye bamemeze bacele uncedo kuwe,+ kwaye wena wawubeva usemazulwini+ uze ubahlangule ngobuninzi benceba yakho, amaxesha amaninzi.+
29 Nangona wawunikela ubungqina+ nxamnye nabo ukuze ubabuyisele emthethweni wakho,+ bona babekhukhumala+ bangayiphulaphuli imiyalelo yakho; yaye babesona+ nxamnye nemimiselo+ yakho, leyo, ukuba umntu uza kuyenza, amele aphile ngayo.+ Kwaye baqhubeka bekwenzela iinkani,+ bazenza lukhuni iintamo zabo,+ yaye abazange baphulaphule.+
30 Kodwa wabanyamezela iminyaka emininzi+ waza waqhubeka unikela ubungqina+ nxamnye nabo ngomoya wakho usebenzisa abaprofeti bakho, kwaye abazange bakubekele ndlebe.+ Ekugqibeleni wabanikela esandleni sezizwana zelo lizwe.+
31 Yaye ngobuninzi benceba yakho akuzange ubatshabalalise+ okanye ubashiye;+ kuba unguThixo onobabalo+ nenceba.+
32 “Ke kaloku, Thixo wethu, THIXO omkhulu,+ onamandla+ nowoyikekayo,+ owugcinayo umnqophiso+ nobubele bothando,+ mabungabi buncinane phambi kwakho+ bonke ubunzima obusifumeneyo thina,+ ookumkani bethu,+ iinkosana zethu+ nababingeleli bethu+ nabaprofeti bethu+ nookhokho bethu+ nabo bonke abantu bakho ukususela kwimihla yookumkani baseAsiriya kude kube ngulo mhla.+
33 Kwaye wena ulilungisa+ ngokubhekisele kuko konke okusifikeleyo, kuba wena wenze ngokuthembeka,+ kodwa sithi abenze ngokungendawo.+
34 Ke bona ookumkani bethu, iinkosana zethu, ababingeleli bethu nookhokho bethu,+ abawenzanga umthetho wakho,+ bengayinikelanga ngqalelo nemiyalelo yakho+ okanye izingqino zakho owanikela ubungqina ngazo+ nxamnye nabo.
35 Yaye bona—ebudeni bobukumkani+ babo nakwizinto zakho ezilungileyo ezininzi+ owabanika zona kwilizwe elibanzi nelityebileyo+ owalenza lafumaneka kubo, abazange bakukhonze+ kwaye abazange bajike kuqheliselo lwabo olubi.+
36 Khangela! Namhlanje singamakhoboka;+ lona ke ilizwe owalinika ookhokho bethu ukuba badle isiqhamo salo nezinto zalo ezilungileyo, khangela! singamakhoboka kulo,+
37 yaye imveliso yalo iphuphumela+ ookumkani+ obabekileyo phezu kwethu ngenxa yezono zethu,+ ibe balawula imizimba yethu nezilwanyana zethu zasekhaya, ngokokuthanda kwabo, kwaye sibandezelekile kakhulu.+
38 “Ngoko ngenxa yoku konke senza isivumelwano selungiselelo ekunokukholoswa ngalo,+ ngombhalo nangokungqinelwa ngetywina+ elenziwa ziinkosana zethu, abaLevi bethu nababingeleli bethu.”+
Yithumele
Yithumele
Nehemiya 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=16&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D16%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO
Ukubeka Imali Kwindawo Yayo
ABANTU badla ngokuthi “Akukho nto ifumaneka simahla.” Ikho inyani kuloo mazwi. Kaloku imali iyafuneka ukuze sithenge ukutya, iimpahla, sihlawule iindleko okanye sithenge indlu. Omnye umhleli wezimali wathi, “Imali ibaluleke gqitha ebantwini. Ukuba ibinokuyekwa ukusetyenziswa, bekuya kuba sisiphithiphithi kubekho nemfazwe kungekapheli nenyanga.”
Ewe kona, zikho izinto imali engenakuzithenga. Enye imbongi yaseNorway uArne Garborg yakhe yathi ngemali “unokuthenga ukutya kodwa ungakurhaleli; amayeza kodwa nkqi impilo; iibhedi ezitofotofo kodwa bungehli ubuthongo; ulwazi kodwa hayi ubulumko; izacholo kodwa hayi ubuhle; ubukhazikhazi kodwa hayi ulwaneliseko; ubumnandi kodwa hayi ulonwabo; waziwe kodwa ungabi nabahlobo; abasebenzi kodwa ungabi nabantu onokubathemba.”
Xa umntu eyibeka kwindawo yayo imali, ingabi yinto yokuqala ebomini bakhe, uyeneliseka. IBhayibhile ilumkisa isithi, ‘Ukuthanda imali yingcambu yazo zonke iintlobo zobubi, yaye ngenxa yokusukelana nolo thando bambi baye bazingxwelerha ngeentlungu ezininzi.’—1 Timoti 6:10.
Phawula ukuba ingxaki asiyomali kodwa kukuyithanda. Xa imali iyeyona nto ibalulekileyo inokumosha ulwalamano oluphakathi kwabahlobo noluphakathi kweentsapho. Khawucinge nje ngale mizekelo.
UDaniel: * “Ndandicinga ukuba umhlobo wam uThomas yindoda ezilungeleyo nenenyani. Sasivana, de wathenga imoto yam. Nangona ndandingazi ukuba imoto inengxaki, uThomas wavuma ukuba uza kuyithenga njengokuba injalo. Emva kweenyanga ezintathu, imoto yonakala. Wayesithi ndimqhathile ibe wayenomsindo efuna ndibuyise imali yakhe. Yandothusa gqitha loo nto! Xa ndazama ukumcacisela, wavutha ngumsindo. Xa kufikwa kwimali, wayengenguye laa Thomas uzilungeleyo ndimaziyo.”
UEsin: “Ndim noNesrim abantwana basekhaya. Kangangendlela esasivana ngayo, ndandingatsho ukuba siya kuze sixatyaniswe yimali. Kodwa ke, kwenzeka kanye loo nto. Xa abazali bethu bafayo, basishiyela intwana yelifa, bathi ze sahlulelane ngokulinganayo. Udadewethu akazange abathobele abazali, kuba efuna ukufumana elininzi. Wabanomsindo kuba ndakhetha ukuthobela abazali. Usaqumbe usisifu kunanamhla.”
IMALI NOMKHETHE
Ukungayijongi kakuhle imali kunokusenza sibacingele kakubi abanye. Ngokomzekelo, xa isityebi sibona umntu ohlwempuzekileyo sisenokucinga ukuba loo nto ibangelwe bubuvila. Ngoxa umntu ongenazinto kangako esenokucinga ukuba lowo unezinto ezininzi unyolukile okanye uthanda izinto eziphathekayo. ULeanne, intwazana ekwintsapho yezityebi, iyazi kuyo le ntlungu. Ibalisa ithi:
Icebiso leBhayibhile ngemali lisasebenza nanamhlanje njengokuba kwakunjalo ukubhalwa kwayo
“Abantu babesithi xa bethetha ngam ndiyilaa ntombazan’ isuka emalini. Babedla ngokuthi: ‘Ukuba ufuna into, yitsho nje kutata wakho’ okanye bathi ‘Asizozityebi sonke ibe kwawethu amakhaya akuqhutywa moto zintle njengezakowenu.’ Ndathi kwiitshomi zam maziyeke ukuthetha ezo zinto, ndazichazela nesizathu sokuba zindikhathaza. Ndandingafuni abantu xa bethetha ngam bathi laa ntomb’ isuka emalini, kodwa ndandifuna bathi ndingumntu onobubele.”
OKUFUNDISWA YIBHAYIBHILE
IBhayibhile ayithi kuphosakele ukuba nemali okanye ibagxeke abo banayo. Akuyongxaki ukuba nemali eninzi, ingxaki ikwindlela umntu ayijonga ngayo okanye indlela afuna ukuyifumana ngayo. Icebiso leBhayibhile ngemali lisasebenza nanamhlanje njengokuba kwakunjalo ukubhalwa kwayo. Khawucinge nje ngale mizekelo.
IBHAYIBHILE ITHI: “Musa ukubulalekela ukuzuza ubutyebi.”—IMizekeliso 23:4.
Ngokutsho kwencwadi ethi The Narcissism Epidemic, abantu abafuna ukuba zizityebi badla “ngokuba nezigulo zengqondo, nezinye njengomqala, umqolo nentloko ebuhlungu ibe badla ngokuba ziindlamanzi ezisebenzisa iziyobisi. Ukuzilahlela nofele kuba ufuna ukuba sesingawothiyo umlilo, kukushiya ungonwabanga.”
IBHAYIBHILE ITHI: “Musani ukuba ngabathandi bemali, kunoko yanelani zizinto ezikhoyo.”—Hebhere 13:5.
Nomntu owanelisekileyo ukhe axhalatyiswe yimali, kodwa elo xhala alide limze entloko. Ngokomzekelo, endaweni yokuba limze entloko, uye acinge njengoPawulos owathi: “Eneneni ndiyazi ukuba kunjani ukuhlwempuzeka, ndiyazi ukuba kunjani ukuba nentabalala. Kuzo zonke izinto nakuzo zonke iimeko ndiye ndayifunda imfihlelo yokuba kunjani ukuhlutha nokulamba, neyokuba kunjani ukuba nentabalala nokuswela.”—Filipi 4:12.
IBHAYIBHILE ITHI: “Okholosa ngobutyebi bakhe—uya kuwa.”—IMizekeliso 11:28.
Abaphandi bathi imitshato emininzi iqhawuka ngenxa yeengxaki zemali. Abanye bade bazibulale ngenxa yemali. Kwabanye abantu imali ibaluleke ngaphezu komtshato okanye ubomi babo! Ngokwahlukileyo, abo bayaziyo indawo emele ibe kuyo imali ebomini, abathembeli kuyo. Kunoko bayabubona ubulumko bamazwi kaYesu athi: “Kwanaxa umntu enentabalala ubomi bakhe abuphumi kwizinto anazo.”—Luka 12:15.
UYIJONGA NJANI IMALI?
Ukuzibuza imibuzo kusenokukunceda ubone indlela oyijonga ngayo imali. Ngokomzekelo, khawuzibuze le mibuzo ilandelayo.
Ngaba ndiyazithanda iindlela zokwenza imali ezikhawulezayo?
Ngaba kunzima ukwenzela abanye izinto kwezakho iindleko?
Ngaba abahlobo bam ngabantu abathanda ukuthetha ngemali nezinto abanazo?
Ngaba imali ndiyifumana ngokuxoka okanye ngondlela mnyama?
Ngaba imali indenza ndizive ndingumntu ebantwini?
Ngaba ndisoloko ndicinga ngemali?
Ngaba indlela endiyijonga ngayo imali ichaphazela impilo nentsapho yam?
Funda ukuba nezinwe
Ukuba impendulo yakho iye yanguewe komnye wale mibuzo, zama ukuyeka ukucinga nokubawela izinto eziphathekayo. Sukuba ngumhlobo wabantu abathanda imali nezinto abanazo. Kunoko, yiba ngumhlobo wabo baziphethe kakuhle kunabo bathanda izinto abanazo.
Ungaze uvumele ukuthanda imali kube yeyona nto iphambili ebomini bakho. Kunoko, yibeke kwindawo yayo, ingabaluleki ngaphezu kwabahlobo, intsapho, kunye nempilo yakho. Xa usenza oko, uyakubonisa ukuba imali uyibeka kwindawo yayo.
^ isiqe. 7 Amagama akweli nqaku atshintshiwe.
Funda Okungakumbi
Izinto Ezintathu Ezingenakuthengwa Ngemali
Imali isinceda sikwazi ukuthenga izinto esizifunayo, kodwa eyona nto yanelisayo ebomini siyifumana kwizinto ezingenakuthengwa ngemali.
Isinceda Njani Imigaqo YeBhayibhile?
UYesu wachaza isizathu sokuba kufuneka sikhokelwe, nemigaqo emibini eyeyona ibalulekileyo.


text:
Ithini IBhayibhile?
Ngaba uThixo unalo igama?
ABANYE ABANTU BATHI akanalo, ukanti abanye bathi nguThixo okanye iNkosi, ngoxa abanye besithi amagama akhe maninzi. Wena uthini?
OKO KUTHETHWA YIBHAYIBHILE
“Wena, ogama linguYehova, nguwe wedwa Oyena Uphakamileyo phezu komhlaba wonke.”—INdumiso 83:18.
ENYE INTO ESIYIFUNDA EBHAYIBHILENI
Nakubeni uThixo ebizwa ngeendlela ezininzi, kodwa linye kuphela igama lakhe.—Eksodus 3:15.
UThixo ufuna simazi.—IZenzo 17:27.
Into yokuqala onokuyenza ukuze ube ngumhlobo kaThixo kukwazi igama lakhe.—Yakobi 4:8.
Ngaba akulunganga ukubiza igama likaThixo?
UBUYA KUTHINI?
Ewe
Hayi
Kuyaxhomekeka
OKO KUTHETHWA YIBHAYIBHILE
“Uze ungaliphathi njengelingento yanto igama likaYehova uThixo wakho.” (Eksodus 20:7) Ekuphela kwexesha ekungalunganga ukusebenzisa igama likaThixo ngalo kuxa lingahlonitshwa.—Yeremiya 29:9.
ENYE INTO ESIYIFUNDA EBHAYIBHILENI
UYesu wayelazi kwaye elisebenzisa igama likaThixo.—Yohane 17:25, 26.
UThixo uthi masimbize ngegama.—INdumiso 105:1.
Iintshaba zikaThixo zizama ukwenza abantu balilibale igama lakhe.—Yeremiya 23:27.
Funda Okungakumbi
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.
Yiyiphi Inyaniso Ngokuphathelele UThixo?
Ngaba ucinga ukuba uThixo ukukhathalele? Funda ngobuntu bakhe nendlela onokusondela ngaye kuye.


text:
Ubuncwane Obubhaqwe Enkunkumeni
YINTONI ethi qatha kuwe xa ucinga ngenkunkuma? Mhlawumbi usenokucinga ngovobe kunye nevumba elibi. Ubungenakulindela ukuba ufumane into exabisekileyo apho, singasathethi ke ngobutyebi.
Kwiminyaka nje elikhulu edlulileyo, kwabhaqwa ubuncwane enkunkumeni. Nangona yayingebobuncwane bokwenene obu, babuyinto exabiseke kakhulu. Yayiyintoni le ixabiseke kangaka? Ibe ibaluleke ngantoni kuthi?
SACHOLA ESINGAYILINDELANGA
Ekuqaleni kweminyaka yoo-1900, uBernard P. Grenfell noArthur S. Hunt abangabaphengululi kwiYunivesithi yaseOxford, batyelela eYiputa. Kufutshane noMlambo umNayile, kwimfumba yenkunkuma eyayilapho bafumana iziqwenga zemibhalo yakudala. Kamva ngo-1920, ngoxa babesaxakeke kukudibanisa ezi ziqwenga, uGrenfell wafumana ezinye ezazembiwe eYiputa. Ezi ziqwenga wazifumana kwiJohn Rylands Layibrari eseManchester, eNgilani. Noko ke, omabini la madoda anabel’ uqaqaqa engekazidibanisi ngokupheleleyo ezi ziqwenga.
UColin H. Roberts, okwangumphengululi kwiYunivesithi yaseOxford wawugqibezela ngokwakhe lo msebenzi. Xa wayedibanisa ezi ziqwenga, wabona esinye isiqwengana sephepha elenziwe ngomthi wompapiri. Wathi xa esifunda, waphawula ukuba la magama esiGrike akaqali ukuwabona. Kwelinye icala sasinamazwi akuYohane 18:31-33, ngoxa kwelinye kukho iinxalenye zevesi 37 no-38. URoberts waqonda ukuba ubhaqe ubuncwane obuxabiseke gqitha!
UBUDALA BASO
URoberts wakrokrela ukuba esi siqwenga sidala kakhulu. Ukuze azi ukuba sidala kangakanani, kwafuneka asihlole ngokusithelekisa neminye imibhalo-ngqangi yamandulo esele isaziwa ukuba yabhalwa nini. Emva kolu hlolisiso, wayenokukwazi ukuqikelela ubudala baso. Kodwa ke, kuba wayefuna ukuqiniseka, wasifota, wathumela imifanekiso yaso kwabanye abaphengululi abathathu ukuze bakhangele ukuba sidala kangakanani na. Bagqiba kwelithini?
Emva kokuhlolisisa esi siqwenga nendlela ababhalwe ngayo oonobumba baso, aba baphengululi bagqiba kwelokuba sabhalwa malunga nonyaka ka-125 kwixesha lethu, emva kwamashumi nje ambalwa eminyaka uYohane efile. Noko ke, asinakuqiniseka ncam ukuba olu hlolisiso luchane ngokupheleleyo, kodwa ke omnye umphengululi uthi kusenokwenzeka ukuba esi siqwenga sabhalwa kwinkulungwane yesibini. Okwangoku, esi siqwenga sephepha elenziwe ngompapiri sisengowona mbhalo-ngqangi mdala weZibhalo ZamaKristu ZesiGrike kwezakhe zafunyanwa.
OKUVEZWA ZIZIQWENGA ZERYLANDS LAYIBRARI
Kutheni nje esi siqwenga seVangeli kaYohane sibalulekile kubathandi beBhayibhile namhlanje? Singabalula nje izizathu ezibini. Okokuqala, indlela esasenziwe ngayo esi siqwenga isibonisa indlela amaKristu okuqala ayezixabise ngayo iZibhalo.
Kutheni nje esi siqwenga seVangeli kaYohane sibalulekile kubathandi beBhayibhile namhlanje?
Kwinkulungwane yesibini, imibhalo yayidla ngokwenziwa ibe yimisongo okanye uhlobo lwencwadi ekuthiwa yicodex. Xa kusenziwa umsongo, kwakuthathwa iziqwenga ezenziwe ngompapiri okanye ngesikhumba, zidityaniswe ukuze zenze iphepha elinye elide. Eli phepha lalisongwa lize livulwe xa kuyimfuneko. Kwizihlandlo ezininzi, kwakubhalwa nje kwicala elinye lawo.
Noko ke, isiqwenga esafunyanwa nguRoberts sasibhalwe macala omabini. Oku kuthetha ukuba sisuka kwicodex kungekhona kumsongo. Xa kusenziwa icodex, kwakuthathwa iziqwenga ezenziwe ngompapiri okanye ezenziwe ngesikhumba, zithungwe zibe ngathi yincwadi.
Kutheni nje ukusebenzisa icodex kwakungcono kunokusebenzisa umsongo? Kaloku amaKristu okuqala ayengabashumayeli bevangeli. (Mateyu 24:14; 28:19, 20) Ayeshumayela isigidimi seBhayibhile naphi na apho abantu babefumaneka khona—emakhayeni, emarikeni nasezitratweni. (IZenzo 5:42; 17:17; 20:20) Kwakulula ukufunda iZibhalo encwadini kunakumsongo omde.
Kwakhona icodex yenza kwalula ukuba umntu ngamnye ebandleni azikhuphelele iZibhalo. Ngenxa yoko, baninzi abantu abazikhuphelayo iZibhalo zeVangeli, ibe oko kumel’ ukuba kwaba negalelo kulwando lwamaKristu.
Isizathu sesibini sokuba isiqwenga saseRylands sibaluleke kuthi namhlanje kukuba sibonisa ukuba iBhayibhile iye yakhutshelwa ngokuchanileyo. Nangona esi siqwenga sineevesi ezimbalwa zeVangeli kaYohane, siyangqinelana noko sikufunda kwiiBhayibhile zethu namhlanje. Esi siqwenga saseRylands sibonisa ukuba amazwi eBhayibhile awatshintshanga nakubeni iye yakhutshelwa kaninzi-ninzi.
Ewe kona, isiqwenga saseRylands seVangeli kaYohane songeza kumawaka-waka ezinye iziqwenga kunye nemibhalo-ngqangi engqina ukuba iBhayibhile iye yakhutshelwa ngokuchanileyo. Kwincwadi yakhe ethi The Bible as History, uWerner Keller wagqiba kwelithi: “Le [mibhalo-ngqangi] yamandulo iwasusa tu amathandabuzo anokubakho okuba sinokuyithemba kusini na iBhayibhile esinayo namhlanje.”
Enyanisweni, ukholo lwamaKristu aluxhomekekanga kwizinto zakudala ezembiweyo kuba akholelwa ukuba “sonke iSibhalo siphefumlelwe nguThixo.” (2 Timoti 3:16) Nangona kunjalo, kuyasivuyisa ukufumana ubuncwane bakudala obungqina la mazwi abhalwa mandulo eBhayibhileni: “Ilizwi likaYehova lihlala likho ngonaphakade.”—1 Petros 1:25.
Funda Okungakumbi
Ngaba IBhayibhile Ithetha Ngobomi BukaYesu Ngendlela Echanileyo?
Fumana inkcazelo ngeencwadi zeVangeli neyona mibhalo-ngqangi midala.
Ibali Elichukumisayo Lokusinda KweBhayibhile
Funda ngendlela iBhayibhile eyeyasengozini ngayo nendlela esinda ngayo ebonisa ukuba le yincwadi ekhethekileyo.


text:
Fumana Uncedo
Kubalulekile ukuba nomntu okuncedayo, kungekuphela nje ngoxa usesesikolweni kodwa naxa sele umdala.
NGUBANI onokukunceda uphumelele esikolweni?
Intsapho.
UBruna intombazana yaseBrazil eneminyaka eli-18 ubudala uthi: “Xa ndicela ukuncedwa kumsebenzi wesikolo owenzelwa ekhaya, uTata wayecacisa aze andibuze imibuzo eza kundinceda ndiwuqonde umbandela. Kodwa wayeqiniseka ukuba iimpendulo ndizifumana ngokwam.” *
Icebiso: Ukuze oku kwenzeke, buza abazali bakho ukuba babeqhuba njani bona kwezo zifundo zikusokolisayo. Ukuba babezazi, uya kuba ulufumene uncedo.
Ootitshala.
Ootitshala abaninzi bayavuyiswa kukubona umfundi ezabalazela ukupasa, yaye bahlala bekulungele ukumnceda.
Icebiso: Unokumxelela oku utitshala, “Nditsala nzima kwizifundo zam, kodwa ndifuna ukupasa. Ndicela icebiso lakho?”
Abacebisi.
Mhlawumbi unokuncedwa ngumntu ongumhlobo wentsapho. Oku kunokuba luncedo ngeendlela ezimbini: Okokuqala, uya kulufumana uncedo olufunayo; yaye okwesibini uya kutsho ukwazi ukulufuna uncedo lwabanye xa lufuneka—umkhwa oya kukunceda naxa sele umdala. Inyaniso kukuba, ixesha elininzi impumelelo ifumaneka ngokuncedisana, kungekhona ngemigudu yomntu omnye.—IMizekeliso 15:22.
Icebiso: Buza kubazali bakho ngoyena mntu unokukwazi ukukunceda.
Undoqo: Akukho nto iphosakeleyo ngokucela uncedo!
Kutheni ungaqalisi kwangoku? Bhala abantu ababini okanye abathathu abayimizekelo—abantu ofuna ukubaxelisa. Ngaba ukho kubo onokukunceda kumsebenzi wesikolo?
^ isiqe. 4 Usenokucela umntwana wakowenu omdala.


text:
Isalathiso Semibandela SeMboniselo Yohlelo Lokufundisa Sika-2013
Sibonisa umhla weMboniselo elivela kuyo inqaku
IBHAYIBHILE
IBHAYIBHILE IYABUTSHINTSHA UBOMI BABANTU
‘Ekugqibeleni, Ndade Ndayifumana Eyona Nkululeko’ (B. Hewitt), 1/1
“Ndizibonele Ngokwam Oko Kufundiswa YiBhayibhile” (L. Alifonso), 2/1
UBOMI NEEMPAWU ZAMAKRISTU
Indlela Yokuphucula Ubuhlobo Nezalamane, Abahlobo Okanye Umntu Owayetshate Neqabane Lakho, 5/1
Ukuthetha Nomntwana Okwishumi Elivisayo Ngaphandle Kokuxambulisana, 11/1
UYEHOVA
AMANGQINA KAYEHOVA
IiNdibano ZeSithili Ezinomxholo Othi ‘ILizwi LikaThixo Liyinyaniso!’, 5/1
Bema Beqinile “Ngelixa Lovavanyo” (NgeMfazwe Yehlabathi I), 5/15
UYESU KRISTU
AMABALI OBOMI
Ukuzimisela Ukukhonza UYehova—Naphi Na (M. noJ. Hartlief), 7/15
Iminyaka Engamashumi Amahlanu Kufuphi NeArctic Circle (A. noA. Mattila), 4/15
Ukwayama NgoYehova Kusizisele Iintsikelelo (M. Allen), 10/15
Ukuthobela UYehova Kundizisele Iintsikelelo Ezininzi (E. Piccioli), 6/15
Sonwabile Ekukhonzeni UYehova Nakuba Singamahlwempu (A. Ursu), 9/1
UMXUBE
Ngaba Itempile YaseYerusalem Yaphinda Yakhiwa Emva Konyaka Ka-70? 4/15
Vumela Amagama Abonisa Ukuchasana Kwezibakala Akuncede, 9/15
Isizathu Sokuba IBhayibhile Ingabachazi Ngamagama Abanye Abantu, 8/1
IMIBUZO EVELA KUBAFUNDI
AMANQAKU AFUNDWAYO
Kuphepheni ‘Ukugungqiswa Ngokukhawuleza Kwingqiqo Yenu’! 12/15
Abadala—‘Abasebenzi Abangamadlelane Ukuze Sibe Novuyo,’ 1/15
Ekubeni ‘Nifikelele Ekumazini UThixo’—Yintoni Enimele Niyenze? 3/15
Izikhumbuzo ZikaYehova Mazibe Kukugcoba Kwentliziyo Yakho, 9/15
Abalusi Abasixhenxe Neendwalutho Ezisibhozo—Oko Sikufundayo Ngabo, 11/15
“Ngubani Ngokwenene Olikhoboka Elithembekileyo Neliyingqondi?” 7/15


text:
BITENAS, UABIkhadi engabonakaliyo
BITENAS, UAB
Amandla esola, Amandla kunye nezibonelelo zendalo, Construction, ireal estate, Eneji ehlaziyekayo, Energetics +20
Ushicelelo
- BITENAS, UAB
Imephu
Umsebenzi udidi
Amandla esola, Amandla kunye nezibonelelo zendalo, Construction, ireal estate, Eneji ehlaziyekayo, Energetics, Energy alternative, Iifama zomoya, Iphepha lodongo iglu, Kugrunjwe, Kweentambo zombane ekhaya, Kwiinkampani zokwakha, Nimanyane wethayile, Peyinta iindonga zakho, Projects umbane, Resistance womlinganiselo, Ukulungiswa kwamaphahla, Ukwakha, Ulungiso, Umsebenzi electrical, Umsebenzi ukugqibezela, Umsebenzi wofakelo lombane, Uthungelwano lombane, Wall kutyatyekwe, Wall kutyatyekwe, Works


text:
JULAYI 27, 2015
ERASHIYA
IRashiya Ivala Iwebhsayithi Esemthethweni YamaNgqina KaYehova
Emva kweenyanga ezisixhenxe iNkundla Ephakamileyo yaseRashiya ithe i-www.jw.org iyingozi, abasemagunyeni balapho bayivala iwebhsayithi esemthethweni yamaNgqina kaYehova. Bayivala ngoJulayi 21, 2015, xa iSebe Lezobulungisa laseRashiya layifaka kuLudwe Lwezinto Eziyingozi. Umntu akanakukwazi ukungena kule webhsayithi xa eseRashiya kwaye ngoku ukuthetha ngayo kukwaphula umthetho. IRashiya lilo lodwa ilizwe eliye lavala i-jw.org ehlabathini lonke.
Iziganeko Ezikhokelela Ekuvalweni Kwe-JW.ORG
AmaNgqina kaYehova eRashiya ayengayazi ukuba abasemagunyeni kwisixeko saseTver babeqalise ukulungiselela amaphepha omthetho emfihlekweni ngo-2013 ukuze kuvalwe le webhsayithi. Umtshutshisi wesixeko saseTver wafaka isimangalo kwiNkundla yeNqila yaseTsentralniy, enyanzelisa ukuba i-jw.org ivalwe kuba yayineencwadi ezimbalwa zonqulo zamaNgqina kaYehova ezachazwa njengeziyingozi kwisigqibo esenziwa kwinkundla yaseRashiya. * NgoAgasti 7, 2013, inkundla yenqila yasivuma isimangalo somtshutshisi ngaphandle kokuwazisa amaNgqina kaYehova yaze yathi i-jw.org iyingozi.
Akuba amaNgqina esivile isigwebo ezindabeni kwinyanga elandelayo, abhena aza asusa ngokuzithandela iincwadi ekwakusithiwa ziyingozi kubantu baseRashiya. NgoJanuwari 22, 2014,INkundla Yengingqi yaseTver yasijika isigwebo saloo nkundla isithi yayingenasizathu sisemthethweni sokuvala i-jw.org, kwaye yayimele ukuba ibize abantu bewebhsayithi ukuba beze enkundleni bazithethelele.
Linganelisekanga sisigwebo senkundla yengingqi, iSekela loMtshutshisi Oyintloko, uS. G. Kekhlerov, wabhena kwiNkundla Ephakamileyo yaseRashiya. AmaNgqina awazange aziswe ngendlela efanelekileyo ngesi sibheno. Nakuba kunjalo, ngoDisemba 2, 2014, iNkundla Ephakamileyo yaphulaphula isibheno somtshutshisi engekho wona.
Inkundla Ephakamileyo yavuma ukuba amaNgqina ayezisusile iincwadi ekwakuthiwe ziyingozi emva kwesigqibo esasenziwe ngoAgasti 2013 kodwa ngaphandle kwesizathu yayingajiki kwelokuba ezo ncwadi zazinokuphinda zifakwe kule webhsayithi. Ngoko ke,Inkundla yasijika isigwebo esasenziwe yinkundla yengingqi ngelithi i-jw.org iyingozi. * AmaNgqina kaYehova afaka isibheno kwiNkundla Ephakamileyo kodwa sakhatywa. Afaka nesibheno kwiJaji enguSihlalo kwiNkundla Ephakamileyo, ibe sakhatywa ngoJulayi 8, 2015.
Isigqibo Esinokuphelisa Inkululeko Yonqulo
AmaNgqina kaYehova awavumelani nesigwebo seNkundla Ephakamileyo esiqatha nesingenasihlahla, kuba zonke iincwadi zonqulo ekwakuthwe ziyingozi azikhange ziphinde zifumaneke kwi-jw.org eRashiya ukususela ngekwindla ka-2013. Ngenxa yesi sigwebo, abasemagunyeni baseRashiya baye baxelela abantu abenza ifumaneke i-intanethi ukuba bayivale i-jw.org ingafumaneki eRashiya. Oku kuye kwabangela abantu bangakwazi ukuyifumana iBhayibhile ngeelwimi ezingaphezu kwe-130 neencwadi ezithetha ngeBhayibhile ngeelwimi ezingaphezu kwe-700, kuquka isiRashiya neNtetho Yezandla yaseRashiya. Nabani na othetha nokhuthaza abantu ukuba bangene kule webhsayithi eRashiya usenokugwetywa njengesaphuli mthetho ngokwenza umsebenzi abathi uyingozi. Ngenxa yokuvalwa kwayo amaNgqina kaYehova angaphezu kwe-170 000 aye alahlekelwa sisixhobo esibalulekileyo esibanceda kufundo lwabo lweBhayibhile nasekunquleni.
Isigwebo seNkundla Ephakamileyo sivulela abasemagunyeni baseRashiya ithuba lokuba bacinezele ukukhonza ngoxolo kwamaNgqina kaYehova. Logama besaqhubeka bewusebenzisa ngendlela engafanelekanga uMthetho waseRashiya Onxamnye Nezinto Eziyingozi, inkululeko yonqulo eRashiya iza qhubeka ityeshelwa yaye isenokuphela. AmaNgqina kaYehova anethemba lokuba kuza kubakho abasemagunyeni abathethelela ilungelo elisisiseko lokukhonza ngokukhululekileyo nokuxoxwa kwetyala ngendlela efanelekileyo, njengoko usitsho izivumelwano nehlabathi nomgaqo-siseko waseRashiya.
^ isiqe. 4 Ukususela ngoJuni 1, 2015, iinkundla zaseRashiya ziye zachaza iincwadi eziyi-78 zamaNgqina kaYehova njengeziyingozi. AmaNgqina abhena nxamnye nezi zigqibo kwiinkundla zasekuhlaleni nakwiNkundla Yamalungelo Abantu YaseYurophu.
^ isiqe. 7 Ngokuthe ngqo, isekela mtshutshisi lafaka isibheno yaye iOfisi yeJaji Yamatyala Embambano yeNkundla Ephakamileyo yiyo eyathatha isigqibo.


text:
Ibali 54: Eyona Ndoda Inamandla
NGABA uyalazi igama leyona ndoda inamandla yakha yaphila? Ingumgwebi ogama linguSamson. NguYehova owanika uSamson amandla. Kwanangaphambi kokuzalwa kukaSamson, uYehova wathi kunina: ‘Kungekudala uya kuzala unyana. Uya kukhokela ekusindiseni amaSirayeli kumaFilisti.’
AmaFilisti ngabantu abakhohlakeleyo abahlala kwaKanan. Anamadoda amaninzi okulwa, yaye awenzakalisa ngokwenene amaSirayeli. Ngesinye isihlandlo, xa uSamson esendleleni eya apho ahlala khona amaFilisti, kuza ingonyama enkulu igquma, imkhawulela. Kodwa uSamson uyayibulala ingonyama ngezandla zakhe. Ubulala kwanamakhulukhulu amaFilisti angendawo.
Kamva uSamson uthandana nentombi egama linguDelila. Iinkokeli zamaFilisti zithembisa ukuba nganye kuzo iza kunika uDelila i-1 100 leesilivere ukuba uyawaxelela into eyenza uSamson abe namandla angako. UDelila uyayifuna yonke loo mali. Akangomhlobo wokwenene kaSamson, okanye wabantu bakaThixo. Ngoko usoloko embuza uSamson ukuba yintoni na emenza abe namandla angako.
Ekugqibeleni, uDelila wenza uSamson amxelele imfihlelo yamandla akhe. ‘Iinwele zam azizange zichetywe,’ utsho. ‘Ukususela ekuzalweni, uThixo wandinyula njengomkhonzi wakhe ongumNaziri. Ukuba iinwele zam ziyachetywa, amandla am aya kuphela.’
Ekuyiveni kukaDelila le nto, ulalisa uSamson ethangeni lakhe. Emva koko ubiza indoda ukuza kucheba iinwele zakhe. Ekuvukeni kukaSamson, amandla akhe onke aphelile. Ayeza amaFilisti aze amthimbe. Amkhupha amehlo akhe omabini, aze amenze ikhoboka lawo.
Ngenye imini amaFilisti anetheko elikhulu lokunqula uthixo wawo uDagon yaye ayamkhupha uSamson entolongweni aze ahlekise ngaye. Ngelo xesha, iinwele zikaSamson zazikhulile kwakhona. USamson uthi kwinkwenkwe embambe ngesandla: ‘Ndiyeke ndizive iintsika emi ngazo indlu.’ USamson uthandaza kuYehova ecela amandla, aze azibambe iintsika. Uyadanduluka: ‘Mandife namaFilisti.’ Bekukho amaFilisti angama-3 000 emgidini, yaye xa uSamson ethoba ngamandla etyhala iintsika, indlu iyawa kuze kufe bonke abo bantu bangendawo.
ABagwebi isahluko 13 kuse kwese-16.
Imibuzo
- Ngubani igama leyona ndoda inamandla yakha yaphila, yaye yawanikwa ngubani amandla ayo?
- Yintoni eyakha yenziwa nguSamson kwingonyama enkulu, njengoko ubona emfanekisweni?
- USamson umxelela yiphi imfihlelo uDelila kulo mfanekiso, yaye oku kukhokelela njani ekuthinjweni kwakhe ngamaFilisti?
- USamson uzibulala njani iintshaba zakhe ezingamaFilisti nezingama-3 000 ngemini yokufa kwakhe?
Imibuzo eyongezelelekileyo
- Funda ABagwebi 13:1-14.
UManowa nomfazi wakhe babamisela njani umzekelo abazali ngendlela yokukhulisa abantwana babo? (ABa. 13:8; INdu. 127:3; Efe. 6:4)
- Funda ABagwebi 14:5-9 nese-15:9-16.
Iingxelo eziphathelele ukubulala kukaSamson ingonyama, ukuqhawula kwakhe iintsontelo ezintsha awayebotshelelwe ngazo, nokusebenzisa kwakhe ithambo lomhlathi we-esile eliliduna ukuze abulale amadoda ali-1 000, zityhila ntoni ngokusebenza komoya oyingcwele kaYehova?
Umoya oyingcwele usinceda njani namhlanje? (ABa. 14:6; 15:14; Zek. 4:6; IZe. 4:31)
- Funda ABagwebi 16:18-31.
USamson wachatshazelwa njani lunxulumano olubi, yaye sinokufunda ntoni koku? (ABa. 16:18, 19; 1 Kor. 15:33)
Funda Okungakumbi
Ikhadi LeBhayibhile likaSamson
Funda ukuba yintoni eyabangela ukuba uSamson abe namandla amakhulu.